Tragedi bot terbalik :15 mayat ditemui, seorang mangsa masih hilang

LAGOS, 11 Julai- Angka kematian dalam kemalangan bot di Lagos telah meningkat kepada 15 selepas penemuan lebih banyak mayat dan seorang lagi mangsa masih hilang.Wakil Agensi Pengurusan Kecemasan Kebangsaan (NEMA), Ibrahim Farinloye berkata terdapat 16 penumpang di dalam bot ketika kemalangan itu berlaku pada malam Jumaat.Dua mayat pada mulanya ditemui selepas tragedi pada Sabtu, katanya.“Lewat malam semalam, dua lagi mayat ditemui selain dua sebelum itu ditemui pada sebelah pagi,” katanya.Beliau berkata 11 mayat ditemui pada Ahad."Dengan ini, ia telah menjadi sejumlah 15 mayat yang ditemui".Farinloye berkata seorang penumpang masih hilang.Pihak Berkuasa Laluan Air Negeri Lagos (LASWA) turut mengesahkan kemalangan itu."Sebuah bot Fiber penumpang W19 yang membawa 16 orang terbalik di sepanjang kawasan Ojo di negeri ini," kata pengurus kawasan LASWA Sarat Braimah."Bot itu melanggar peraturan laluan air lewat perjalanan dengan belayar pada 7.45 malam (1845 GMT)," katanya.Braimah berkata air pasang membawa bot itu ke arah tongkang dan menyebabkan ia terbalik.Penumpang termasuk kanak-kanak tidak memakai jaket keselamatan.Beliau berkata pasukan penyelamat segera bergerak selepas menerima panggilan kecemasan.Kemalangan bot adalah perkara biasa di laluan air Nigeria kebanyakannya disebabkan kesesakan dan penyelenggaraan yang buruk, terutamanya semasa musim hujan.Dua orang terbunuh dan 15 diselamatkan pada hari Rabu apabila bot mereka terbalik di kawasan Ikorodu di bandar itu.-AFP

(Gerakan mencari dan menyelamat oleh para petugas di kawasan bot terbalik/AFP)


Jasad Abe tiba di Tokyo, pengebumian pada Selasa

(Balu Abe, Akie Abe dilihat berada dalam kenderaan yang membawa jasad Abe/AFP)

Nara/tokyo, 10 Julai- Kenderaan pengiring yang membawa mayat bekas Perdana Menteri Shinzo Abe tiba di rumahnya di ibu negara Jepun pada Sabtu, sehari selepas dia dibunuh oleh seorang lelaki bersenjata bersendirian dalam satu tindakan keganasan politik yang jarang berlaku.Pihak berkuasa sedang mengkaji pengaturan keselamatan pada acara di mana Abe ditembak dari jarak dekat oleh seorang penganggur berusia 41 tahun bersenjatakan pistol buatan sendiri.Polis berkata lelaki itu menyimpan dendam terhadap Abe.Pilihan raya untuk kerusi di dewan tinggi parlimen Jepun akan diteruskan seperti yang dijadualkan pada Ahad.Perdana Menteri Fumio Kishida kembali dalam kempen melawat kawasan serantau dan pulang segera ke Tokyo pada Jumaat selepas kejadian tembakan itu.Pengesan logam, yang biasanya tidak dilihat pada acara pilihan raya di Jepun yang sebahagian besarnya bebas jenayah, dipasang di tapak di bandar Fujiyoshida tempat Kishida akan memberikan ucapan kempen.Terdapat juga kehadiran polis yang ramai.Pengebumian Abe akan berlangsung pada Selasa, dihadiri oleh rakan rapat, kata media.

(Orang ramai beratur untuk membawa bunga sebagai tanda penghormatan terkahir di tapak tempat mendiang bekas Perdana Menteri Jepun Shinzo Abe ditembak ketika berkempen untuk pilihan raya parlimen, berhampiran stesen Yamato-Saidaiji di Nara, Jepun, 9 Julai 2022/REUTERS)

Ketika ini, polis sedang giat mendapatkan butiran motif dan kaedah pembunuhan Abe.Suspek, Tetsuya Yamagami, ditahan sejurus selepas serangan itu, memberitahu polis dia percaya Abe ada kaitan dengan kumpulan agama yang dituduh merosakkan kewangan ibunya dan memecah belahkan keluarganya, lapor media, memetik sumber polis.Polis belum mengenal pasti kumpulan itu.Lelaki itu memberitahu penyiasat dia juga telah melawat tempat lain di mana Abe telah membuat penampilan kempen, termasuk di bandar Okayama, lebih 200 km dari Nara, lapor media.Sementara itu, Presiden China Xi Jinping turut memberi penghormatan kepada Abe yang katanya bekerja keras untuk memperbaiki hubungan antara negara jiran, lapor media negara China.Pihak polis mengakui kelemahan keselamatan pada hari kejadian di bandar Nara Jepun di mana Shizo Abe ditembak, ketika upoacara mengiringi mayat bekas perdana menteri itu tiba di rumahnya di ibu kota Tokyo.Ahli keluarga dan orang ramai yang berkabung berkumpul di kediamannya dan di tempat tragedi pada Jumaat di bandar barat Nara, di mana pemimpin moden Jepun yang paling lama berkhidmat utu ditembak mati dalam satu insiden dianggap tragedi yang jarang berlaku semasa membuat ucapan kempen.-REUTERS


Penembak kait Abe dengan kumpulan agama, rancang serangan sejak berbulan

(Anggota polis menahan suspek, Tetsuya Yamagami (kanan) selepas melepaskan dua das tembakan dari jarak kira-kira 10 meter menggunakan pistol buatan sendiri/REUTERS)

NARA, Jepun, 10 Julai- Lelaki yang membunuh Shinzo Abe percaya bekas pemimpin Jepun itu dikaitkan dengan kumpulan agama yang dipersalahkannya atas masalah kewangan dihadapi ibunya.Lelaki berkenaan dipercayai menghabiskan masa berbulan-bulan merancang serangan itu dengan pistol buatan sendiri, polis memberitahu media tempatan pada Sabtu.Tetsuya Yamagami, seorang penganggur berusia 41 tahun, dikenal pasti sebagai suspek penembak Abe selepas seorang lelaki itu dilihat dalam video berulang kali ditayangkan di televisyen Jepun dengan tenang mendekati bekas perdana menteri Jepun yang paling lama berkhidmat berkenaan dari belakang sebelum melepaskan tembakan.Berkaca mata dan berambut lebat, suspek dilihat melangkah dari arah belakang Abe, yang sedang berucap dlam kempen pilihan raya melepaskan dua das tembakan dari senjata sepanjang 40 cm (16 inci) yang dibalut dengan pita hitam. Dia ditahan polis di tempat kejadian."Ibu saya telah terlibat dalam kumpulan agama dan saya membencinya," Kyodo dan media tempatan lain memetiknya sebagai memberitahu polis. Polis Nara enggan mengulas mengenai butiran yang dilaporkan oleh media Jepun mengenai motif tindakan nekad Yamagami.Media belum menamakan kumpulan agama yang dilaporkan menjadi punca suspek berkenaan kecewa.

(Pegawai keselamatan menangkap seorang lelaki yang disyaki menembak bekas Perdana Menteri Jepun Shinzo Abe/REUTERS)

Juri Yamagami menghasilkan senjata itu daripada alat ganti yang dibeli dalam talian, menghabiskan berbulan-bulan merancang serangan, malah menghadiri acara kempen Abe yang lain, termasuk satu sehari lebih awal kira-kira 200 km (batu) jauhnya, kata media.Yamagami adalah seorang penyendiri yang tidak menjawab apabila bercakap, kata jiran kepada Reuters. Dia percaya Abe telah mempromosikan kumpulan agama yang didermakan oleh ibunya, kata agensi berita Kyodo, memetik sumber penyiasatan. -REUTERS

Berita berkaitanShinzo Abe dikhuatiri maut selepas ditembak ketika berucapAbe disahkan meninggal dunia, PM Ismail Sabri ucap takziah


Presiden Sri Lanka letak jawatan Rabu depan

(Penunjuk perasaan menceroboh masuk ke dalam Sekretariat Presiden selepas Presiden Gotabaya Rajapaksa dikatakan melarikan diri, di tengah-tengah krisis ekonomi negara, di Colombo, Sri Lanka 9 Julai 2022/REUTERS)

COLOMBO, 10 Julai- Presiden Sri Lanka, Gotabaya Rajapaksa akan melepaskan jawatannya pada Rabu, 13 Julai akan datang. Ia dimaklumkan speaker parlimen Mahinda Yapa melalui satu sidang video ketika demonstrasi anti kerajaan semakin tidak terkawal.Semalam, penunjuk perasaan memecah masuk kediaman rasmi presiden menyebabkan Rajapaksa terpaksa melarikan diri diiringi pegawai pertahanan tertinggi ke tempat selamat.Meski perintah berkurung diisytiharkan bagi mengekang perhimpunan besar-besaran, ia tidak mematahkan semangat rakyat negara itu untuk turun ke jalan menuntut perletakan jawatan beliau. Sri Lanka, yang diisytiharkan muflis, kini berdepan ketidaktentuan politik serta tekanan ekonomi akibat salah tadbir urus dan kegagalan membayar balik hutang luar berjumlah AS$51 bilion. -REUTERS

(Polis menggunakan gas pemedih mata dan meriam air untuk menyuraikan penunjuk perasaan berhampiran kediaman Presiden semasa protes menuntut peletakan jawatan Presiden Gotabaya Rajapaksa, di tengah-tengah krisis ekonomi negara, di Colombo, Sri Lanka, 8 Julai 2022/REUTERS)


Kematian Shinzo Abe: PM Singapura ucap takziah kepada pemimpin Jepun Kishida

(Lee berkata beliau berpeluang bekerjasama dengan Abe selama hampir sedekad/BERNAMA)

SINGAPURA, 10 Julai- Perdana Menteri Singapura Lee Hsien Loong hari ini menyampaikan ucapan takziah kepada rakan sejawatannya dari Jepun Kishida Fumio atas kematian mengejut dan tragis bekas Perdana Menteri Jepun Shinzo Abe."Singapura mengutuk sekeras-kerasnya tindakan keganasan itu," katanya dalam surat kepada Kishida yang turut dilampirkan kepada media hari ini.Sebagai Perdana Menteri paling lama berkhidmat, Lee berkata Abe telah memberi sumbangan besar kepada Jepun melalui pembaharuannya yang terkenal, seperti Abenomics, yang membangunkan ekonomi dan masyarakat Jepun, dan mempertingkatkan kehidupan rakyat. Lee berkata beliau berpeluang bekerjasama dengan Abe selama hampir sedekad. Dengan sokongan Abe, hubungan dan kerjasama Singapura-Jepun dalam pelbagai bidang semakin berkembang kukuh.Hubungan rapat dengan Singapura terbukti apabila Abe meluangkan masa untuk menghadiri upacara pengebumian pengasas negara Perdana Menteri Singapura Lee Kuan Yew pada 2015 dan bekas Presiden Singapura S. R. Nathan pada 2016, dan Singapura amat menghargainya. “Abe akan sentiasa dikenang sebagai rakan baik Singapura,” katanya.

(Perdana Menteri Jepun Fumio Kishida mengadakan sidang akhbar di pejabat Perdana Menteri di Tokyo pada 8 Julai 2022, selepas berita mengenai serangan ke atas bekas perdana menteri Shinzo Abe. Shinzo Abe ditembak pada acara kempen di bandar Nara pada 8 Julai/AFP)

Menurut Lee, Abe adalah seorang negarawan antarabangsa yang aktif, memperkukuh penglibatan Jepun dengan kumpulan serantau seperti ASEAN dan APEC.Semasa Abe memegang jawatan, Lee berkata Singapura dan Jepun bekerjasama rapat untuk mempromosikan acuan serantau yang bebas, terbuka dan inklusif, serta multilateralisme dan liberalisasi perdagangan."Perjanjian Komprehensif dan Progresif bagi Perkongsian Trans-Pasifik (CPTPP) tidak akan berjaya dimuktamadkan tanpa visi dan kepimpinan Perdana Menteri Abe dan Jepun," katanya.Abe, 67, ditembak dari belakang ketika menyampaikan ucapan pada kempen pilihan raya di bandar raya Nara pada Jumaat.“Pemergian mendiang bukan sahaja dirasai di Jepun malah di Singapura dan seluruh dunia. Ingatan dan doa saya sentiasa bersama anda dan rakyat Jepun,” kata Lee. -BERNAMA


Menteri-menteri luar ASEAN rakam takziah atas kematian Abe

(Menurut kenyataan dimuat naik di laman sesawang Sekretariat ASEAN, sejak sekian lama Abe adalah rakan baik ASEAN/BERNAMA)

JAKARTA, 10 Julai- Seluruh rantau ASEAN turut berduka dengan kematian bekas Perdana Menteri Jepun Shinzo Abe yang meninggal dunia selepas ditembak ketika sedang berucap dalam satu kempen pilihan raya di bandar raya Nara, Jepun pada Jumaat."Kami, Menteri-menteri Luar ASEAN terkejut dan sedih dengan insiden itu. Simpati dan takziah kami kepada kerajaan dan rakyat Jepun ," menurut kenyataan Menteri-menteri Luar ASEAN yang dimuat naik di laman sesawang Sekretariat ASEAN.Menurut kenyataan itu sejak sekian lama Abe adalah rakan baik ASEAN. Presiden Institut Penyelidikan Ekonomi ASEAN dan Asia Timur (ERIA), Hidetoshi Nishimura, berkata: “Amat mengejutkan dan kami semua di ERIA amat sedih dengan berita kematian Shinzo Abe."Beliau berkata insiden semalam sesuatu yang keji dan institut itu terkejut dengan kehilangan nyawa seorang negarawan hebat yang menjadi penyokong kuat ERIA sejak awal. Pada Sidang Kemuncak Asia Timur Kedua pada 15 Januari 2007 di Cebu, Filipina, Abe, secara rasmi mencadangkan penubuhan ERIA.

(Anggota pusat maklumat dan pengajian Jepun mengadakan upacara menyalakan lilin untuk memberi penghormatan kepada mendiang bekas perdana menteri Jepun Shinzo Abe, di Persatuan Pengurusan Ahmedabad di Ahmedabad pada 9 Julai 2022, selepas Abe ditembak mati semasa ucapan kempen pada 8 Julai di Nara/AFP)

Menurut Nishimura, wujudnya institut itu hari ini kerana sokongan tidak berbelah bagi dan kepimpinan Abe yang cemerlang. "Peristiwa menyedihkan ini pastinya memberi kesan mendalam kepada insan yang rapat dengannya, kepada rakyat Jepun, kami turut bersedih. Kami akan mengekalkan semangat dan legasinya melalui ERIA," katanya dalam satu kenyataan.Presiden Indonesia Joko Widodo turut berkongsi gambarnya bersama Abe dengan kapsyen, "Izinkan saya mengucapkan takziah atas kematian tragis Shinzo Abe.""Kami akan sentiasa mengingati sumbangan beliau dalam memperkukuh kerjasama Indonesia-Jepun. Semoga keluarga Abe dan rakyat Jepun diberi kekuatan untuk melalui saat yang sukar ini,” ciap Joko Widodo menerusi akaun Twitter rasminya.-BERNAMA


Bekas Menteri Kewangan, Rishi Sunak calonkan diri sebagai PM Britain

(Bekas Menteri Kewangan Britain, Rishi Sunak/ AFP)

LONDON 9 Julai- Kerusi Perdana Menteri Britain yang bakal kosong terus menarik minat ramai ahli Parlimen Parti Konservatif untuk menawarkan diri.Terbaharu, bekas Menteri Kewangan Rishi Sunak, mengisytiharkan pencalonannya sebagai pemimpin parti dan Perdana Menteri Britain yang baharu.Tindakan Sunak meletak jawatan sebagai Canselor Perbendaharaan Selasa lalu, mencetuskan gelombang peletakan jawatan anggota Kabinet.

(Rishi Sunak di luar bangunan parlimen Britain/ AFP)

Pemberontakan Kabinet itu menyaksikan Boris Johnson akhirnya meletakkan jawatan Khamis lalu.Johnson bagaimanapun akan mengekalkan jawatannya sehingga penggantinya dipilih.Semalam, Ahli Parlimen Konservatif, Tom Tugendhat dan Suella Braverman, turut mengumumkan pencalonan mereka secara rasmi. -AFP


Banjir kilat di Kashmir korbankan 15 orang, 40 hilang

(Operasi menyelamat masih giat dijalankan bagi mencari mangsa yang hilang/ AFP)

KASHMIR, 9 Julai- Sekurang-kurangnya 15 orang terbunuh manakala 40 lagi hilang selepas hujan lebat mencetuskan banjir kilat dekat wilayah India, Kashmir.Kejadian berlaku ketika ribuan penganut Hindu sedang menyeberangi glasier dan laluan berair untuk sampai ke gua yang menempatkan tempat suci di Amarnath.Ketua polis Kashmir, Vijay Kumar berkata, lapan mayat ditemukan berhampiran gua manakala mayat selebihnya tertimbus di sebalik sisa tinggalan banjir.

(Pasukan keselamatan mengusung keluar antara mayat yang terkorban akibat insiden banjir kilat di Kashmir/ AFP)

Perdana Menteri India, Narendra Modi dalam ciapannya menyatakan beliau sedih dan mengucapkan takziah kepada keluarga terlibat.Menurutnya, operasi menyelamat masih berlangsung manakala bantuan segera akan disalurkan kepada penduduk terjejas.Pihak berkuasa menjangkakan kira-kira 800 RIBU penganut Hindu akan tiba di kuil berkenaan minggu ini. -AFP


Jepun berkabung atas kematian Abe

KASHIHARA, 9 Julai- Jepun berkabung atas kematian bekas Perdana Menteri, Shinzo Abe yang maut dalam insiden tembakan semalam.Mayatnya sedang dipindahkan ke Tokyo dari bandar barat tempat beliau ditembak.Sebelum pukul 6.00 pagi, kenderaan yang membawa isteri Abe, Akie dan mayat bekas Perdana Menteri itu meninggalkan hospital tempat mendiang dirawat.Doktor di hospital Universiti Perubatan Nara berkata, Abe meninggal dunia akibat kehilangan darah yang banyak.Mereka memaklumkan terdapat pelbagai luka di leher bekas Perdana Menteri itu, dengan kecederaan dalaman mencecah sehingga jantungnya.

(Petugas media berkumpul di kawasan perumahan Abe di Tokyo / Foto AFP)

Sementara itu, Perdana Menteri Jepun, Fumio Kishida menyifatkan pembunuhan berkenaan sebagai 'perbuatan biadab' yang 'tidak boleh dimaafkan'.Beliau jelas beremosi selepas kematian bekas pemimpin itu disahkan, menyatakan dirinya 'hilang kata-kata'.Pembunuhan ahli politik terkenal Jepun itu menggemparkan negara dan mencetuskan gelombang kejutan di seluruh dunia.Ia memandangkan Jepun mempunyai kadar jenayah rendah dan undang-undang senjata api yang ketat.Suspek lelaki yang didakwa menembak Abe berada dalam tahanan dan polis memaklumkan dia telah mengaku membunuh bekas Perdana Menteri itu, bermotifkan kepercayaan Abe dikaitkan dengan kumpulan yang tidak dinyatakan.Polis sedang menyiasat latar belakang penganggur berusia 41 tahun tersebut, termasuk dakwaan dia pernah berkhidmat dalam Angkatan Pertahanan Diri Maritim, Tentera Laut Jepun dan penggunaan senjata api yang didakwa buatan tangan.


Bekas Menteri Kewangan isytihar pencalonan sebagai Perdana Menteri Britain yang baharu

LONDON, 9 Julai- Bekas Menteri Kewangan, Rishi Sunak, mengisytiharkan pencalonannya sebagai pemimpin Konservatif dan Perdana Menteri Britain yang baharu.Pengumuman itu dibuat beberapa hari selepas beliau terlibat dalam memulakan pemberontakan kabinet yang membawa kepada kejatuhan Boris Johnson.Sunak meletak jawatan sebagai Canselor Perbendaharaan pada Selasa lalu, yang mendorong puluhan lagi rakan sekerja untuk mengikut jejak langkahnya.Tekanan semakin memuncak dalam tempoh 36 jam berikutnya, sehingga memaksa Johnson meletak jawatan sebagai ketua parti Konservatif yang memerintah pada Khamis lalu.Sunak berikrar membina semula kepercayaan antara rakyat Britain dan kerajaan mereka.Beliau mendedahkan kepimpinannya melalui video di media sosial menjelang kempen yang mungkin berlangsung selama berbulan-bulan membabitkan lebih 12 ahli parlimen."Mari kita memulihkan kepercayaan, membina semula ekonomi dan menyatukan semula negara," kata jutawan itu.

(Rishi Sunak, Bekas Menteri Kewangan Britain / Foto AFP)

Jadual pemilihan kepimpinan dijangka dikeluarkan pada Isnin ini, dengan pemenang ditetapkan dalam persidangan tahunan parti pada awal Oktober.Sunak adalah antara pendahulu bagi jawatan tertinggi itu dan mendapat sokongan daripada beberapa ahli parlimen kanan serta mendahului tinjauan terbaharu ahli parti yang akan memilih pemimpin mereka seterusnya.Menurut tinjauan pendapat Opinium bagi rangkaian Berita 4, Sunak menjadi pilihan utama bagi suku responden, diikuti Setiausaha Luar, Liz Truss sebanyak 21 peratus dan Setiausaha Pertahanan, Ben Wallace, dengan 12 peratus.- AFP


Lawatan sambil belajar Premier Sarawak kaji konsep landskap bandar, pengurusan air

SINGAPURA, 9 Julai- Premier Sarawak, Tan Sri Abang Johari Tun Openg dan delegasinya dibawa melawat ke Taman Bishan-Ang Mo Kio di republik ini, semalam, sempena lawatan sambil belajar selama lima hari bermula 9 Julai.Delegasi berkenaan diberi penerangan mengenai kepentingan menggabungkan pembangunan taman dan landskap bandar dengan pengurusan air serta langkah mengatasi banjir dalam usaha mewujudkan sekitaran yang dapat menjadi benteng banjir bagi kawasan pekan dan bandar, menurut kenyataan dikeluarkan pejabat Premier Sarawak.Lawatan selama sejam di kawasan taman seluas 62 hektar itu dianjurkan pihak pengurusan Taman Negara Singapura.Delegasi itu turut mendengar taklimat daripada perunding taman berkenaan yang berpangkalan di Denmark mengenai rekaan dan konsep taman serta kejayaannya menjadi benteng banjir selain membentangkan kejayaan projek lain mereka di seluruh dunia, menurut Pejabat itu.Pejabat Premier turut menyatakan, taklimat berkenaan turut menyentuh mengenai pembangunan semula kawasan Bukit Assek seluas 200 hektar di Sibu serta konsep hampir sama sambil menegaskan pembangunan seumpama turut membantu membangunkan komuniti berhampiran projek.Mengiringi Premier Timbalan Premier Profesor Datuk Seri Dr Sim Kui Hian, Timbalan Menteri Pendidikan, Inovasi dan Pembangunan Bakat Dr Annuar Rapa'ee, Timbalan Menteri Kesihatan Awam, Perumahan dan Kerajaan Tempatan Michael Tiang Mee Ting dan Pemangku Setiausaha Kerajaan Negeri, Datuk Seri Mohamad Abu Bakar Marzuki.Turut sama pasukan dari Sibu yang diketuai Pengerusi Majlis Perbandaran Sibu Clarence Ting Ing Horh.

Abang Johari juga turut menghadiri taklimat mengenai pelan induk pembangunan terminal industri di Sarawak oleh syarikat jururunding perancangan bandar dan infrastruktur milik kerajaan Singapura.Turut hadir pada taklimat itu ialah Timbalan Premier Datuk Amar Awang Tengah Ali Hasan yang juga Menteri II Sumber Asli dan Pembangunan Bandar dan Menteri Perdagangan Antarabangsa dan Pelaburan. -BERNAMA


Presiden Filipina positif COVID-19

(6 Julai 2022, Ahli Majlis Negara China dan Menteri Luar Negeri Wang Yi (kiri) bersalaman denganPresiden Filipina Ferdinand Marcos Jr (tengah) di Istana Malacañangdi Manila/Philippines' Presidential Photographers Division (PPD) / AFP)

MANILA, 8 Julai- Presiden Filipina Ferdinand Marcos Jr telah disahkan positif COVID-19, kata jurucakapnya.Beliau disahkan dijangkiti COVID-19, dua hari selepas bertemu secara bersemuka dengan Menteri Luar China Wang Yi di sini.Marcos Jr, yang mengangkat sumpah memegang jawatan presdien pada 30 Jun lalu, telah membatalkan pertemuan secara peribadi ketika dia pulih daripada "demam ringan", kata Setiausaha Akhbar Trixie Cruz-Angeles kepada pemberita.Tidak jelas bila Marcos Jr menerima keputusan ujian positif, tetapi gambar yang disiarkan di akaun Facebooknya pada Khamis menunjukkan beliau mengadakan pertemuan secara peribadi di istana presiden tanpa memakai topeng.Wang kini berada di Bali untuk perhimpunan G20.Delegasinya telah dimaklumkan mengenai keputusan ujian COVID-19 Marcos Jr, kata kedutaan China di Manila.

(6 Julai 2022, Ahli Majlis Negara China dan Menteri Luar Negeri Wang Yi (kiri) melakukan kunjungan hormatterhadap Presiden Filipina Ferdinand Marcos Jr (tengah) di Istana Malacañang di Manila/Philippines' Presidential Photographers Division (PPD) / AFP)

Cruz-Angeles menasihatkan sesiapa sahaja yang pernah berhubung rapat dengan Marcos Jr untuk memantau simptom dan menjalani ujian jika perlu."Presiden akan diasingkan selama tujuh hari dari masa dia diuji positif," dan akan dibenarkan bekerja selepas itu jika simptomnya hilang, kata Timbalan Setiausaha Kesihatan Maria Rosario Vergeire.Ini adalah kali kedua Marcos Jr disahkan positif wabak itu.Anak sulungnya, anggota kongres yang baru dipilih Sandro Marcos, telah diuji negatif, manakala isteri dan dua anak lelakinya yang lain tiada dan bukan kantak rapatnya dalam masa terdekat, kata Cruz-Angeles. -AFP


Malaysia hasrat bangunkan industri pertahanan menerusi kerjasama dengan Turkiye

ANKARA, 9 Julai- Malaysia berhasrat membangunkan industri pertahanan menerusi kerjasama dengan Turkiye yang mempunyai kepakaran teknologi tersendiri di dalam industri itu.Perdana Menteri Datuk Seri Ismail Sabri Yaakob berkata perkara itu dibangkitkan semasa pertemuan dengan Presiden Recep Tayyip Erdogan di Kompleks Presiden di sini Khamis lepas dan juga semasa lawatan kedua syarikat pemain utama republik itu dalam bidang pertahanan serta aeroangkasa, MKE Corporation dan Turkish Aerospace Industries (TAI).Katanya, pemodenan sistem pertahanan Malaysia secara berterusan mengambil kira perkembangan geopolitik semasa dan skop kerjasama melangkaui pembelian aset dan peralatan ketenteraan semata-mata.“Sebaliknya melibatkan pelaburan dan pembuatan oleh pemain industri pertahanan antarabangsa di Malaysia. Pendekatan ini akan menguntungkan kita dari segi pemindahan teknologi, kepakaran dan penciptaan peluang pekerjaan, serta penglibatan pemain-pemain industri tempatan,” katanya pada sidang media bersama wartawan Malaysia di akhir lawatan rasmi empat hari beliau ke Turkiye, di sini semalam.Sebagai langkah jangka panjang, kerajaan bermatlamat menjadikan Malaysia sebagai hab industri pertahanan moden di rantau ASEAN dan antara lain termasuk cadangan membeli dron ketenteraan dari Turkiye yang melibatkan pembukaan kilang di Malaysia.Beliau berkata kerajaan bercadang mensyaratkan syarikat yang berjaya mendapatkan tender pembekalan dron itu untuk membina kilang di Malaysia dan ia akan dimuktamadkan sebaik cadangan pembelian dron diluluskan Kementerian Kewangan.Malaysia dan Turkiye juga bersepakat untuk terus menyokong perjuangan rakyat Palestin menamatkan kezaliman rejim Zionis dan merealisasikan Palestin sebagai sebuah negara yang merdeka dan berdaulat.“Kita akan menyuarakan hasrat membantu rakyat Palestin di peringkat antarabangsa melalui kerjasama dengan negara-negara Islam lain dan OIC (Pertubuhan Kerjasama Islam). Kita harap penindasan rakyat Palestin terus dibawa ke Pertubuhan Bangsa-Bangsa Bersatu,” katanya.

Perdana Menteri Datuk Seri Ismail Sabri Yaakob (tengah) melawat Turkish Aerospace Industries (TAI), syarikat pemain utama industri pertahanan dan aeroangkasa Turkiye untuk meningkatkan kerjasama antara Malaysia dan republik itu dalam bidang teknologiFOTO BERNAMA

Ismail Sabri juga menyatakan lawatan sulung beliau ke Turkiye sebagai Perdana Menteri amat berjaya dan mencapai hasil seperti yang dihasratkan.“Presiden Erdogan menganggap Malaysia sebagai sahabat, saudara, adik-beradik negara-negara bersaudara. Waktu bincang pun, walaupun rasmi, kita bermesyuarat secara kasual. Dari mula hingga habis, dia panggil saya ‘Brother’ Ismail. Saya anggap ini sebagai satu penghormatan,” kata beliau. -BERNAMA


TOKYO, 8 Julai- Bekas Perdana Menteri Jepun, Shinzo Abe dikhuatiri maut selepas ditembak ketika berucap di wilayah Nara, barat Jepun pada Jumaat.

Kerajaan Jepun mengesahkan mengenai insiden tersebut."Bekas perdana menteri Abe ditembak sekitar pukul 11:30 pagi di Nara.Seorang lelaki dipercayai penembak telah ditahan dan keadaan bekas Perdana Menteri Abe kini tidak diketahui," kata Ketua Setiausaha Kabinet, Hirokazu Matsuno kepada pemberita.Menurut laporan media tempatan, beliau tidak menunjukkan sebarang tanda vital selepas insiden tersebut.

Abe, 67 tahun rebah dan mengalami pendarahan di bahagian leher menurut sumber Parti Liberal Demokratik (LDP) yang memberitahu agensi berita Jiji.Bagaimanapun LDP mahupun polis tempatan belum dapat mengesahkan laporan dengan segera.

(Petugas perubatan dan keselamatan berada di lokasi kejadian selepas Shinzo Abe ditembak di dataran stesen Kintetsu Yamato-Saidaiji di Nara / Foto STR, JIJI PRESS, AFP)

Penyiar nasional NHK dan agensi berita Kyodo melaporkan Abe dibawa ke hospital dan berada dalam keadaan 'cardio-respiratory arrest', terma yang digunakan di negara tersebut bagi kes tiada tanda vital.Beberapa media melaporkan beliau mungkin ditembak dari arah belakang menggunakan senapang patah.

Sementara itu penyiar awam NHK memetik sumber polis memaklumkan, suspek berusia dalam lingkungan 40-an telah ditahan dan sepucuk pistol dirampas.Abe, merupakan perdana menteri Jepun yang berkhidmat paling lama, memegang jawatan pada 2006 selama satu tahun dan sekali lagi memimpin dari tahun 2012 hingga 2020.


Krisis kos sara hidup: 71 juta orang terjerumus kancah kemiskinan

NEW YORK, 8 Julai -Peningkatan kadar inflasi menyebabkan 71 juta orang di negara membangun terjerumus ke dalam kancah kemiskinan sejak Mac 2022, menurut laporan dikeluarkan Program Pembangunan Pertubuhan Bangsa-Bangsa Bersaty (UNDP) pada Khamis.Inflasi yang melambung tinggi, kemungkinan peningkatan kadar faedah akan memburukkan lagi krisis, mempercepatkan dan menambahkan lagi kemiskinan di seluruh dunia, lapor Xinhua.Rizab fiskal yang berkurangan, hutang kerajaan yang tinggi serta peningkatan kadar faedah di pasaran kewangan global, menyaksikan negara membangun menghadapi cabaran yang memerlukan perhatian antarabangsa. Analisis ke atas 159 negara membangun di seluruh dunia menunjukkan bahawa kenaikan harga dalam komoditi utama sudah pun memberi kesan segera dan menjejaskan isi rumah termiskin, dengan kawasan ang paling dianggap terjejas di Balkan, negara di rantau Laut Caspian dan Sub-Sahara Afrika (khususnya wilayah Sahel).  "Kenaikan harga yang belum pernah berlaku sebelum ini membuatkan kebanyakan orang di seluruh dunia, yang sebelum ini mampu beli makanan untuk sehari kini tidak lagi berdaya berbuat demikian.

(v((Seorang wanita membeli sayur-sayuran di pasar di Buenos Aires, Argentina pada 6 Julai 2022/AFP)

"Krisis kos sara hidup ini membawa berjuta-juta orang ke kancah kemiskinan dan juga kelaparan, ancaman pergolakan sosial meningkat dari hari ke hari," kata Pentadbir UNDP Achim Steiner.Masalah kos sara hidup juga menyebabkan kesukaran kepada penggubal dasar, terutamanya di negara yang lebih miskin.Walaupun kebanyakan negara membangun sedang bergelut dengan ruang fiskal yang semakin mengecil dan hutang semakin meningkat, cabarannya kini bagaimana untuk memberikan bantuan jangka pendek kepada isi rumah miskin dan rentan. "Percanggahan dalam ekonomi global semakin membimbangkan apabila seluruh negara membangun menghadapi ancaman ketinggalan ketika mereka bergelut untuk menghadapi pandemik COVID-19 yang berterusan, masalah hutang dan kini krisis makanan serta tenaga," katanya. -BERNAMA


Cacar monyet: Hampir semua kes babit lelaki -WHO

(Ketua Pengarah Pertubuhan Kesihatan Sedunia, Tedros Adhanom Ghebreyesus, berkata beliau "prihatin dengan skala dan penyebaran" cacar monyet, dengan lebih 6,000 kes kini disahkan di 59 negara/AFP)

GENEVA, 8 Julai- Pertubuhan Kesihatan Sedunia (WHO) semalam mengeluarkan laporan situasi pertama mengenai penyebaran cacar monyet dengan memperincikan profil tipikal individu yang terjejas akibat wabak itu.Menurut statistik, hampir semua pesakit yang terjejas setakat ini adalah lelaki, dengan umur median 37 tahun.Menurut WHO lagi, tiga perlima daripadanya dikenal pasti sebagai lelaki yang melakukan hubungan seks dengan lelaki.Lonjakan jangkitan cacar monyet dilaporkan sejak awal Mei di luar Afrika Tengah dan Afrika Barat yang mana penyakit itu telah lama menjadi endemik.Bermula 1 Januari hingga 4 Julai tahun ini, 6,027 kes cacar monyet disahkan oleh makmal dan tiga kematian dilaporkan kepada WHO membabitkan 59 negara.Bilangan kes meningkat sebanyak 77 peratus sejak 27 Jun, yang mana dua kematian baharu dengan kedua-dua kes di Republik Afrika Tengah telah dilaporkan.WHO berkata 10 negara tidak melaporkan kes baharu selama lebih 21 hari iaitu tempoh inkubasi maksimum penyakit itu.Kira-kira 82 peratus kes dikesan di Eropah dan 15 peratus di Amerika.Negara yang mempunyai lebih 1,000 kes yang disahkan ialah Britain (1,351), Sepanyol (1,256) dan Jerman (1,242), menurut Pusat Pencegahan dan Kawalan Penyakit Eropah dan WHO Eropah.Di luar Eropah, WHO melaporkan 460 kes disahkan di Amerika Syarikat dan 300 di Kanada.

(Botol sampel percubaan berlabel vaksin cacar monyet, foto diambil pada 25 Mei 2022/REUTERS)

Menerusi laporan situasi dwi-mingguan pertama mengenai cacar monyet, WHO berkata data jantina tersedia pada 4,406 kes, yang mana 99.5 peratus adalah lelaki."Penyebaran wabak ini terus memberi kesan terutamanya kepada lelaki yang melakukan hubungan seks dengan lelaki yang melakukan hubungan seks dengan satu atau beberapa pasangan lelaki."Ia menunjukkan tiada isyarat penularan berterusan di luar rangkaian ini buat masa ini," menurut laporan itu.Lelaki berumur 18 hingga 44 menyumbang 79 peratus kes, dengan umur median ialah 37.

Terdapat enam kes yang dilaporkan dalam kalangan kanak-kanak bawah 18 tahun dan 25 kes yang diketahui dalam kalangan pekerja penjagaan kesihatan."Antara kes dengan orientasi seksual yang dilaporkan, 60 peratus (1,214 daripada 2,025) dikenal pasti sebagai gay, biseksual dan lelaki lain yang melakukan hubungan seks dengan lelaki; dan 41 peratus (335 daripada 827) kes dengan status positif HIV."Laluan penularan yang paling kerap disyaki dan dilaporkan, antara kenalan yang diketahui, adalah melalui hubungan seksual," menurut laporan itu.Gejala awal biasa cacar monyet termasuk demam panas, nodus limfa bengkak dan ruam seperti cacar air yang melepuh.Bagaimanapun laporan itu mengatakan bahawa dalam wabak ini, banyak kes tidak menunjukkan gambaran klinikal yang digambarkan secara klasik.Antara kes yang melaporkan sekurang-kurangnya satu simptom, 81 peratus mengalami ruam yang meluas pada badan, 50 peratus mengalami demam dan 41 peratus mengalami ruam alat kelamin.Data ujian menunjukkan bahawa genom virus cacar monyet tergolong dalam jenis Afrika Barat, yang lebih ringan daripada kumpulan Lembangan Congo yang lain. -AFP


Boris Johnson umum letak jawatan, cetus kontroversi berpanjangan

(PM Briatain, Boris Johnson semasa berucap di 10 Downing Street, London pada 7 Julai 2022/AFP)

LONDON, 8 Julai- Keputusan berundur oleh ketua Parti Konservatif Britain, Boris Johnson daripada kerajaan akan mencetuskan persaingan berpanjangan untuk jawatan Perdana Menteri.

Terdahulu,  lebih 30 ahli Parlimen dalam Kabinet pimpinan Johnson mengumumkan untuk meletak jawatan. Sebelum ini, Boris Johnson terselamat undi tidak percaya.

Johnson mengakui “kehendak ahli parlimen parti Konservatif bahawa perlu ada pemimpin baharu parti itu atau perdana menteri baharu."

Dalam ucapan selama enam minit di luar Downing Street, Johnson berkata dia tidak berasa kecewa atas kesilapan yang cuba menjatuhkannya dan berkata akan terus kekal sebagai perdana Menteri sehingga ada pengganti.

Namun ada cadangan agar Johnson berundur segera dan seorang pemangku perlu dipilih untuk mengetuai negara ekonomi ke-5 terbesar di dunia itu.

Bekas Perdana Menteri parti Konservatif, John Major (1990 – 1997) berkata keputusan melanjutkan tempoh khidmat Johnson – dan kuasa yang ada padanya, adalah satu keputusan “tidak bijak”.

Pemilihan baharu pucuk pimpinan dijangka akan diadakan dalam beberapa bulan akan datang dan penggantinya akan mula terlibat dengan persidangan tahunan parti pada awal Oktober.

Tinjauan pendapat mendapati, kebanyakan rakyat Britain mahu Johnson segera keluar daripada pentadbiran, di tengah-tengah dakwaan Johnson hanya cuba mengabiskan wang rakyat.

Selama tiga tahun pentadbiran Johnson, beliau berdepan pelbagai isu dan rintangan termasuk Brexit, pandemik COVID-19 dan kontroversi berhubung reputasinya kerana penipuan. -AFP


Boris Johnson enggan letak jawatan PM

(Perdana Menteri, Britain Boris Johnson dari Downing Street menuju ke Dewan Parlimen bagi sesi Soalan Perdana Menteri (PMQ) mingguan/AFP)

LONDON, 7 Julai- Perdana Menteri, Boris Johnson enggan meletak jawatan sebagai Perdana Menteri, meski terdapat gesaan daripada pimpinan kanan agar beliau berbuat demikian.Malah Johnson menegaskan akan melawan sebarang usaha untuk menjatuhkannya.

(Perdana Menteri Britain, Boris Johnson (tengah) bercakap semasa sesi mingguan Soalan Perdana Menteri (PMQ) di Dewan Rakyat, London/AFP)

Media pro-kerajaan melaporkan Johnson tidak akan tunduk kepada desakan itu.Menurut Pengarang The Sun, Harry Cole, beliau diberitahu oleh seorang menteri kabinet bahawa Johnson akan terus mempertahankan jawatannya.Malah akan melakukan rombakan kabinet walaupun lebih ramai tokoh kanan kerajaan akan berundur.-AFP


Kemelesetan ekonomi global dijangka berlaku tahun depan- IMF

WASHINGTON, 7 Julai- Tabung Kewangan Antarabangsa (IMF) mengunjurkan prospek ekonomi global merudum dan tidak menafikan kemungkinan berlakunya kemelesetan global tahun depan.Pengarah Urusannya, Kristalina Georgieva, berkata agensi buat masa ini pertumbuhan ekonomi dunia diunjurkan sebanyak 3.6 peratus.

Menurut data terkini, ekonomi negara besar seperti China dan Russia, menguncup pada suku kedua tahun ini.Tambah Georgieva, kemelut itu berpunca daripada inflasi yang menjejaskan semua negara.Ia termasuk peningkatan kadar faedah yang tinggi, pertumbuhan ekonomi China yang perlahan dan pertambahan sekatan berkaitan perang Russia di Ukraine.- REUTERS


Tambang teksi perjalanan antara Singapura-Johor Bahru naik minggu depan

(Penumpang semasa menaiki teksi di hentian Woodlands, Singapura/ AFP)

SINGAPURA, 7 Julai- Tambang teksi bagi teksi Singapura yang melakukan perjalanan antara Singapura dengan Johor Bahru dijangka naik bermula 11 Julai ini.Perkhidmatan bas dan teksi rentas sempadan antara Singapura dengan Malaysia dibenarkan beroperasi semula pada 1 Mei lalu, dua tahun selepas operasi digantung akibat pandemik COVID-19.Selain itu, khidmat bas awam rentas sempadan antara Singapura dengan Johor Bahru juga sudah disambung semula.Syarikat teksi Singapura seperti ComfortDelGro dan Strides Taxi menerusi media sosial mengumumkan akan berlaku kenaikan tambang bagi perjalanan rentas sempadan. Perubahan harga itu akan bermula Isnin depan termasuk perjalanan dari terminal teksi Ban San Street di Rochor ke Larkin Sentral, Johor Bahru dari 48 dolar Singapura (RM151) ke 60 dolar Singapura (RM188). Tambang dari Lapangan Terbang Changi atau Seletar ke Larkin Sentral akan naik dari 80 dolar Singapura (RM251) ke 120 dolar Singapura (RM377). Bagi lokasi lain di Singapura ke Larkin Sentral juga akan dinaikkan dari 60 ke 80 dolar Singapura. Sementara itu, tambang teksi Singapura dari Larkin Sentral ke mana-mana destinasi di Singapura tidak termasuk terminal teksi Ban San Street akan naik dari 55 dolar Singapura (RM173) ke 60 dolar Singapura, atau 70 dolar Singapura (RM220) bagi penumpang yang membuat tempahan awal. Perjalanan Larkin Sentral ke Ban San Street menggunakan teksi berdaftar Singapura masih kekal dengan harga RM120. - AFP


PM lawat syarikat pertahanan, aeroangkasa utama Turkiye

ANKARA, 7 Julai- Perdana Menteri, Datuk Seri Ismail Sabri Yaakob melawat syarikat pertahanan dan aeroangkasa utama Turkiye di sini ketika Malaysia berusaha meningkatkan kerjasama teknologi dengan republik itu.Perdana Menteri yang berada di Turkiye dalam lawatan rasmi empat hari, melawat MKE Corporation dan Industri Aeroangkasa Turkiye (TAI).Setibanya di MKE, Datuk Seri Ismail Sabri disambut Menteri Pertahanan Negara, Hulusi Akar dan Ketua Pegawai Eksekutif MKE, Yasin Akdere sebelum diberi taklimat mengenai operasi perintis sektor pertahanan Turkiye itu.MKE, sebuah syarikat milik kerajaan yang berkhidmat dengan Angkatan Tentera Turkiye sebagai pembekal utamanya, mempunyai 10 kilang moden dan lebih 400 rangkaian produk yang dibahagikan kepada empat kategori iaitu peluru, senjata, roket, bahan letupan dan piroteknik.Di TAI, Perdana Menteri diberi taklimat mengenai operasi oleh Presiden dan Ketua Pegawai Eksekutifnya, Profesor Temel Kotil.

(Perdana Menteri, Datuk Seri Ismail Sabri Yaakob melawat Turkish Aerospace Industries (TAI), syarikat pemain utama industri pertahanan dan aeroangkasa Turkiye / Foto BERNAMA)

Terletak di ibu negara Turkiye, kilang pengeluaran TAI meliputi kawasan seluas lima juta meter persegi dengan kemudahan industri seluas 150,000 meter persegi.Datuk Seri Ismail Sabri turut menyaksikan pertunjukan udara yang mempamerkan helikopter T129 ATAK, kenderaan udara tanpa pemandu ANKA, pesawat latihan HURKUs dan helikopter GOKBEY.


Sri Lanka akan henti cetak wang sepenuhnya

COLOMBO, 7 Julai- Perdana Menteri Sri Lanka mengumumkan negara itu akan akan menghentikan pencetakan wang sepenuhnya bagi mengawal kenaikan harga komoditi yang semakin melonjak tinggi.Ranil Wickremesinghe dalam satu sesi di Parlimen berkata, keutamaan kerajaanya sekarang ialah mengawal inflasi memandangkan kadar inflasi dijangka meningkat 60 peratus menjelang akhir tahun ini.Pelan kerajaan ialah pada tahun 2023 ia perlu mencetak wang secara ketat beberapa kali.Dan pada akhir 2024, negara kepulauan itu berhasrat berhenti mencetak wang sepenuhnya.

(Perdana Menteri Sri Lanka, Ranil Wickremesinghe ketika sesi di Parlimen / Foto AFP)

Wickremesinghe mengumumkan pelan itu selepas mengadakan rundingan penyelamatan hutang dengan Tabung Kewangan Antarabangsa (IMF).-AFP


9 terkorban, 3 hilang dalam runtuhan Salji di Itali

CANAZEI, 7 Julai– Angka kematian akibat runtuhan salji di Dolomites, Itali meningkat kepada sembilan orang, berikutan penemuan dua lagi mayat, kata pihak berkuasa.Presiden wilayah autonomi utara Trentino, Maurizio Fugatti turut mengesahkan, tiga orang lagi masih hilang. Beliau juga memaklumkan menerusi twitter, operasi pencarian diteruskan dengan menggunakan dron.

(Sebuah helikopter penyelamat terbang di atas glasier Punta Rocca yang runtuh berhampiran Canazei, di pergunungan Marmolada, Itali/AFP)

Tragedi runtuhan itu berlaku sehari selepas puncak Marmolada, iaitu gunung tertinggi di Dolomites merekodka suhu tertinggi 10 darjah Celsius.-AFP


Jawatankuasa kecemasan cacar monyet bersidang semula - WHO

(Ketua Pengarah WHO, Tedros Adhanom Ghebreyesus/REUTERS)

GENEVA, 7 Julai- Pakar penyakit cacar monyet di Pertubuhan Kesihatan Sedunia (WHO) akan bersidang semula bagi memutuskan sama ada penularan wabak yang semakin memburuk itu dianggap sebagai kecemasan kesihatan awam global.Ketua Pengarah WHO, Tedros Adhanom Ghebreyesus, akan mengadakan sidang kedua jawatankuasa kecemasan cacar monyet, susulan lebih 6,000 kes direkodkan di 58 negara."Saya kekal bimbang dengan skala dan penularan virus ini. Ujian saringan masih menjadi cabaran dan terdapat kemungkinan besar banyak kes yang tidak direkodkan," katanya pada sidang media di ibu pejabat WHO di Geneva.Lonjakan jangkitan cacar monyet dikesan sejak awal Mei di luar negara Barat dan Afrika Tengah, di mana penyakit itu sudah menjadi endemik sejak sekian lama.Pada 23 Jun lalu, jawatankuasa kecemasan pakar WHO bersidang buat kali pertama untuk memutuskan sama ada cacar monyet wajar dikategorikan sebagai Kecemasan Kesihatan Awam Keprihatinan Antarabangsa (PHEIC), iaitu iaitu tahap amaran tertinggi oleh WHO.Namun, pada sidang berkenaan, majoriti pakar berpandangan keadaan semasa ketika itu belum melepasi nilai ambang ditetapkan.Menurut Tedros, pasukannya mengikuti perkembangan data wabak itu, dan mahu mengadakan sidang jawatankuasa kecemasan kedua untuk memaklumkan data epidemiologi dan evolusi terkini penularan cacar monyet, serta langkah tindak balas."Kami akan bersidang sekitar 18 Julai ini atau lebih awal jika diperlukan, bergantung kepada perkembangan semasa ," katanya.

Sejak 2009, sebanyak enam PHEIC diisytiharkan dan yang terakhir membabitkan wabak COVID-19 pada 30 Januari 2020, selepas sidang jawatankuasa kecemasan ketiga.Mengulas lanjut, Tedros memaklumkan penularan wabak cacar monyet berpusat di Eropah ketika ini, dengan merekodkan lebih 80 peratus daripada keseluruhan jangkitan itu di seluruh dunia tahun ini.Di Afrika, katanya, kes cacar monyet di kesan di negara yang tidak pernah mencatatkan penularan wabak berkenaan sebelum ini, selain jumlah kes tertinggi direkodkan di lokasi yang pernah mencatatkan jangkitan.Jelasnya, perancangan semasa WHO untuk mengekang penularan wabak itu adalah dengan memberi tumpuan pada meningkatkan kesedaran dalam kalangan penduduk yang terkesan dan menggalakkan amalan yang selamat serta langkah perlindungan."WHO sedang bekerjasama dengan beberapa negara dan pengeluar vaksin untuk menyelaras perkongsian vaksin, yang amat sedikit ketika ini dan ia mestilah boleh diakses golongan berisiko," katanya. - AFP


WHO nilai semula status wabak cacar monyet

GENEVA, 7 Julai- Pertubuhan Kesihatan Sedunia (WHO) akan mengumpulkan semula kumpulan pakarnya untuk memutuskan sama ada status jangkitan wabak cacar monyet yang semakin teruk telah berubah kepada kecemasan kesihatan awam global.Ketua Pengarah WHO, Tedros Adhanom Ghebreyesus berkata beliau akan mengadakan mesyuarat kedua jawatankuasa kecemasan mengenai cacar monyet, setelah lebih 6,000 kes disahkan di 58 negara.Lonjakan kes jangkitan dilaporkan sejak awal Mei di luar Afrika Barat dan Afrika Tengah, dua wilayah yang telah lama mengisytiharkan endemik penyakit itu."Saya terus bimbang dengan skala penularan virus itu," kata Tedros dalam sidang media di ibu pejabat WHO di sini."Ujian saringan masih dilihat sebagai cabaran besar dan berkemungkinan terdapat sejumlah besar kes yang tidak dapat dikesan," katanya.

Berita berkaitan WHO gesa tindakan segera atasi cacar monyet di EropahKanada rekod 278 kes cacar monyetAS agih 56,000 dos vaksin cacar monyet

Pada 23 Jun, WHO membentuk jawatankuasa kecemasan yang dianggotai barisan pakar untuk memutuskan sama ada status penularan cacar monyet telah sampai ke tahap Kecemasan Kesihatan Awam bagi Kebimbangan Antarabangsa (PHEIC).Namun majoriti pakar mendapati keadaan masih belum melepasi ambang itu.Eropah kini merupakan pusat jangkitan cacar monyet global dengan lebih 80% kes dilaporkan di rantau itu tahun ini. -AFP


Rakyat Sri Lanka kembali memasak dengan kayu api

(Harga gas yang melambung tinggi,ramai rakyat Sri Lanka terpaksa kembali memasak dengan kayu api/AFP)

NEHINNA, 6 Julai- Ketika Sri Lanka, sebuah negara yang agak kaya, mengalami krisis ekonomi yang teruk dengan kekurangan segala-galanya daripada ubat-ubatan sehingga gas, orang ramai terpaksa kembali memasak dengan kayu api.Peralihan bermula pada awal tahun apabila lebih 1,000 dapur meletup di seluruh negara, membunuh sekurang-kurangnya tujuh orang dan mencederakan ratusan lagi.Ia berpunca daripada tindakan pembekal yang sengaja menambah kandungan propana bagi mengurangkan kos.Tindakan itu bagaimanqpun meningkatkan tekanan ke tahap berbahaya.Ketika ini, seperti kebanyakan barangan keperluan di negara dengan 22 juta penduduk itu, bekalan gas sama ada terputus atau terlalu mahal untuk kebanyakan orang.Ada yang cuba beralih kepada periuk minyak tanah, tetapi kerajaan tidak mempunyai peruntukan untuk mengimportnya bersama petrol dan diesel, yang juga kekurangan bekalan.Mereka yang membeli periuk elektrik terkejut apabila kerajaan melaksanakan dasar penjimatan elektrik yang meluas.Niluka Hapuarachchi, 41 tahun, bernasib baik kerana tidak cedera apabila rangkaian gasnya meletup sejurus selepas memasak hidangan untuk makan tengah.

(Seorang penjual makanan menyediakan makanan di kedainya selepas bekalan elektrik terputus di Colombo pada 2 Mac lalu/AFP)

"Nasib baik ketika itu tiada sesiapa di situ. Terdapat cebisan kaca di seluruh lantai. Dapur atas kaca telah meletup. Saya tidak akan sesekali menggunakan gas lagi untuk memasak. Ia tidak selamat. Kami kini menggunakan kayu api," katanya. Pemilik kedai makan tepi jalan M.G. Karunawathi, 67 tahun, juga beralih kepada kayu api.Menurutnya ia adalah pilihan antara menutup perniagaannya atau menahan asap dan jelaga.“Kami menderita (terhidu asap) apabila memasak dengan kayu api, tetapi kami tiada pilihan,” kata Karunawathi.

Suatu ketika Sri Lanka merupakan negara berpendatan sederhana dengan KDNK perkapita standing Filipina manakala taraf hidup penduduk lebih baik dari negara jiran India.

Namun atas sebab salah urus ekonomi dan sektor pelancongan yang terjejas teruk akibat COVID-19, negara berdepan kekurangan wang untuk membayar aktiviti import.

Kesukaran itu dilihat akan berpanjangan untuk tempoh masa lama apabila Perdana Menteri, Ranil Wickremesinghe di parlimen semalam berkata, "kita juga perlu menghadapi kesukaran pada 2023. Ia satu hakikat dan realiti.”

Inflasi di Sri Lanka secara tidak rasmi kini berada di tempat kedua selepas Zimbabwe, dan Pertubuhan Bangsa Bersatu (PBB) menganggarkan kira-kira 80% penduduk melangkau untuk mengambil makanan (pagi, tengah hari atau malam) kerana tidak mampu.

Sebelum krisis, hampir ke semua isi rumah di Colombo mampu untuk menggunakan gas, tetapi kini seorang penebang pokok Selliah Raja, 60, gembira kerana jualan kayu melonjak.

“Sebelum ini saya hanya ada seorang pelanggan – restoran yang menggunakan ketuhar kayu api tetapi kini terlalu banyak permintaan,” kata raja.

Tambah Raja, "Saya juga perlu bayar untuk menebang pokok." -AFP


(Filipina adalah antara yang terakhir menyambung kelas sepenuh masa, secara bersemuka sejak pandemik COVID-19/AFP)

MANILA, 6 Julai- Filipina akan membuka semula sepenuhnya semua sekolah pada November ini selepas lebih dua tahun, kata Presiden Ferdinand Marcos Jr pada Selasa.Pengumuman dibuat ketika pakar memberi amaran tentang krisis pendidikan yang semakin meningkat susulan pandemik COVID-19.Filipina adalah antara negara terakhir yang menyambung semula kelas secara bersemuka sepenuh masa sejak wabak itu bermula, dengan sekolah ditutup pada Mac 2020 seiring pelaksanaan sekatan pergerakan.Tabung Kanak-kanak Pertubuhan Bangsa Bersatu (UNICEF) memberi amaran bahawa penutupan sekolah menyebabkan kerugian besar dalam pendidikan di seluruh dunia, dengan beberapa negara lambat membuka semula bilik darjah walaupun kadar vaksinasi meningkat."Kami mempunyai rancangan untuk membuka semula sesi persekolahan bersemuka penuh menjelang November tahun ini," kata Marcos dalam sidang media pertamanya selepas mengangkat sumpah sebagai pemimpin negara."Mari kita selesaikan perkara ini dengan cepat. Sudah tentu kami berhati-hati tetapi kami sentiasa mahu cepat kerana kami perlu menyelesaikan banyak perkara dalam masa yang singkat," katanya.Marcos berkata pembukaan semula sekolah akan dilaksana secara berperingkat bermula September, disertai dengan kempen vaksinasi.

(Sesi persekolahan bersemuka sepenuhnya di Filipina November depan/AFP)

Kira-kira 64% daripada 110 juta penduduk negara itu telah diberi vaksin sepenuhnya.Setiausaha Agung Perikatan Guru Prihatin, Raymond Basilio menyambut baik pengumuman kerajaan baharu.“Guru-guru kami telah melihat kehilangan pembelajaran yang teruk sejak 2020 yang memburukkan lagi kemiskinan,” katanya.Basilio berkata beberapa guru dalam persatuan itu mengadu bahawa sebilangan pelajar sekolah rendah dan sekolah menengah masih tidak boleh membaca atau menulis.Beliau memberitahu AFP program pembelajaran "campuran" kerajaan melibatkan kelas dalam talian, bahan bercetak dan pelajaran yang disiarkan di televisyen dan media sosial adalah "bermasalah".Modul tidak disemak dengan baik dan anak muda Filipina mempunyai akses internet yang terhad, katanya.Laporan yang diterbitkan bersama bulan lalu oleh UNICEF dan agensi lain berkata wabak itu telah meningkatkan "kemiskinan pembelajaran" sebanyak satu pertiga di negara berpendapatan rendah dan sederhana, dengan dianggarkan 70% kanak-kanak berumur 10 tahun tidak dapat memahami teks bertulis yang mudah.Pada November tahun lalu bekas presiden Rodrigo Duterte membenarkan kanak-kanak kembali ke bilik darjah di hanya 100 daripada lebih 61,000 sekolah, tetapi menolak penyambungan penuh sebelum penggalnya berakhir bulan lepas, atas faktor risiko kesihatan. -AFP


Harga minyak mentah dunia susut

NEW YORK, 6 Julai- Harga minyak mentah dunia jatuh Selasa sebagai sebahagian daripada penjualan komoditi di tengah-tengah kebimbangan bahawa ekonomi global yang perlahan akan menjejaskan permintaan bagi produk petroleum.Kontrak niaga hadapan minyak mentah West Texas Intermediate bagi penghantaran Ogos, ditutup bawah AS$100 setong buat kali pertama dalam tempoh dua bulan, jatuh 8.2% kepada AS$99.50 setong.Niaga hadapan minyak Brent untuk penghantaran September pula menjunam 9.5% kepada AS$102.77 setong."Kebimbangan tentang ekonomi dunia sedang meluas dan itulah sebabnya kami melihat kemerosotan besar dalam saham, tenaga dan logam industri," kata penganalisis pasaran David Madden di Equiti Capital."Terdapat kebimbangan yang semakin meningkat bahawa peningkatan harga tenaga yang akan hilang mengikut permintaan, menyebabkan kejatuhan dalam kontrak minyak," kata Madden. - AFP

(Kontrak niaga hadapan Ogos ditutup rendah/AFP)


Penutupan lintasan bantuan Syria akan membawa 'malapetaka': PBB

BEIRUT, 6 Julai- Penutupan koridor bantuan kemanusiaan terakhir dari Turkiye ke kawasan yang dikuasai puak pemberontak di barat laut Syria akan membawa malapetaka kepada berjuta-juta penduduk. Amaran itu dikeluarkan Timbalan Penyelaras Kemanusiaan Serantau Pertubuhan Bangsa Bersatu (PBB) untuk krisis Syria, Mark Cutts. "Ini adalah salah satu populasi paling rentan di seluruh dunia. Adalah penting laluan itu terus dibuka agar bantuan dapat disalurkan kepada salah satu populasi yang paling terdedah kepada bahaya di dunia," kata beliau.Cutts menyatakannya menjelang undian Majlis Keselamatan PBB yang dijangka esok bagi memperbaharu kebenaran untuk badan dunia itu menyalurkan bantuan melalui lintasan Bab al-Hawa sebelum mandatnya tamat pada 10 Julai.Lebih 4,600 trak bantuan, yang kebanyakannya membawa makanan, telah menghantar bantuan kepada kira-kira 2.4 juta orang tahun ini, kata Pejabat Penyelarasan Hal Ehwal Kemanusiaan (OCHA) PBB.“Kami tahu perkara tahun ini lebih dipolitikkan berbanding tahun-tahun sebelumnya. Ketegangan sangat tinggi dengan perang di Ukraine," kata Cutts kepada AFP.Rusia, sekutu Damsyik, telah mencadangkan draf melanjutkan kebenaran selama enam bulan, sumber diplomatik di New York berkata, manakala Ireland dan Norway telah mencadangkan tempoh satu tahun.Rusia telah pun memaksa pengurangan bilangan lintasan dalam beberapa tahun kebelakangan ini, dengan alasan bahawa akses itu melanggar kedaulatan Syria.Jika cadangan Rusia, yang akan mengehadkan penglibatan jangka panjang PBB dan NGO di Syria, tidak disokong, Moscow boleh menggunakan kuasa vetonya untuk menyekat sepenuhnya misi kemanusiaan menggunakan laluan berkenaan.Cutts memberi amaran bahawa "kegagalan untuk memperbaharu resolusi ini akan menjadi malapetaka. Tiada alternatif yang tersedia pada masa ini yang boleh menggantikan skala atau skop apa yang sedang dilakukan oleh PBB."

Keperluan kemanusiaan Syria telah mencapai tahap tertinggi sejak bermulanya konflik berdarah pada 2011 yang telah meragut hampir setengah juta nyawa dan memaksa lebih separuh daripada penduduk meninggalkan kediaman mereka.Kira-kira 13.4 juta orang di seluruh Syria memerlukan bantuan tahun lalu, meningkat daripada 11.1 juta pada 2020, kata OCHA.Resolusi PBB yang membenarkan penghantaran bantuan merentasi sempadan Syria-Turki di Bab al-Hawa telah berkuat kuasa sejak 2014.Wilayah barat laut yang dikuasai pemberontak Syria adalah tempat tinggal kepada lebih empat juta orang, yang kebanyakannya kehilangan rumah dan hidup dalam kemiskinan.Kumpulan bantuan sedang mempertimbangkan alternatif sekiranya berlaku veto Rusia, pegawai bantuan memberitahu AFP dengan syarat tidak mahu namanya disiarkan.Ia termasuk meningkatkan penghantaran melalui Damsyik dan meneruskan penghantaran rentas sempadan melalui konsortium kumpulan bantuan antarabangsa. -AFP


Pengendali laman pornografi kanak-kanak dihukum penjara dua tahun

SEOUL, 6 Julai- Son Jong-woo, pengendali laman web gelap pornografi kanak-kanak di Korea Selatan, dijatuhi hukuman penjara dua tahun.Son, yang telah menjalani hukuman 18 bulan penjara kerana melanggar undang-undang perlindungan dan maklumat kanak-kanak Korea Selatan, turut diperintahkan oleh mahkamah untuk membayar denda 5 juta won.Laman web haram itu menjual akses kepada 250,000 video yang menggambarkan penderaan seksual kanak-kanak, termasuk rakaman kanak-kanak dirogol.Dia yang menjual video di seluruh dunia dengan transaksi wang digital bitcoin.Pada tahun 2020, Mahkamah Tinggi Seoul menolak permintaan ekstradisi bagi Son oleh penguatkuasaan undang-undang Amerika Syarikat, dengan mengekalkan Son di Korea Selatan untuk meneruskan dakwaan terhadapnya.Rangkaian laman web milik Son itu disifatkan sebagai salah satu operasi pornografi kanak-kanak terbesar.- REUTERS


Muflis: Situasi Sri Lanka mungkin berlanjutan sehingga akhir tahun depan

COLOMBO, 6 Julai- Krisis ekonomi terburuk sehingga menjadikan Sri Lanka sebuah negara muflis, adalah situasi yang tidak pernah dialami negara itu sebelum ini.Perdana Menterinya, Ranil Wickremesinghe berkata, keadaan itu dijangka akan berlarutan sehingga sekurang-kurangnya akhir tahun depan.Seramai 22 juta penduduk negara kepulauan itu mengalami inflasi yang melambung tinggi selepas kerajaan kehabisan mata wang asing untuk mengimport barangan keperluan.Wickremesinghe berkata negara yang dahulunya makmur itu akan mengalami kemelesetan yang teruk tahun ini serta kekurangan makanan, bahan api dan ubat-ubatan yang berterusan."Negara kami banyak kali mengadakan perbincangan dengan IMF sebelum ini tetapi kali ini keadaannya berbeza daripada sebelumnya. Dahulu, kami berbincang sebagai sebuah negara membangun. Tetapi sekarang keadaannya berbeza. Kami kini mengambil bahagian dalam rundingan sebagai negara yang muflis. Oleh itu kami perlu menghadapi situasi yang lebih sukar dan rumit berbanding rundingan sebelumnya," katanya.

(Perdana Menteri Sri Lanka, Ranil Wickremesinghe/ AFP)

Minggu lalu IMF memaklumkan banyak perkara perlu dilakukan terlebih dahulu untuk memulihkan kewangan Sri Lanka dan membaiki defisit fiskalnya, sebelum perjanjian pembiayaan baharu dibuat.- AFP


Perancis panggil pulang 35 kanak-kanak dari kem di Syria

PARIS, 5 Julai- Perancis mengumumkan untuk memanggil pulang atau repatriasi 35 orang kanak-kanak dan 16 wanita dari kem pelarian di Syria yang disyaki terlibat dengan kumpulan militan Daesh.

"Perancis hari ini mengumumkan kepulangan 35 individu bawah umur yang berada di kem timur laut Syria. Operasi ini termasuk 16 orang wanita berstatus ibu dari kem sama”, menurut kenyataan Kementerian Luar Perancis.

Kenyataan itu menjelaskan individu bawah umur itu akan diserahkan kepada perkhidmatan perlindungan kanak-kanak manakala wanita berstatus ibu akan berdepan tindakan mahkamah.

Kumpulan hak asasi manusia sudah lama menggesa kerajaan Perancis untuk membawa pulang kira-kira 200 kanak-kanak yang berada di kem tahanan sama, sama ada dibawa ke wilayah militan Daesh oleh ibu bapa mereka atau lahir ketika pertempuran.

Mereka ditahan di kem kendalian Kurdish di timur laut Syria; kem yang berdepan masalah kekurangan bekalan makanan berkhasiat dan penyebaran penyakit.

September lalu, kumpulan ‘Save the Children’ melaporkan salah satu kem pelarian terbesar paling sesak di Al-Hol, merekodkan dua kanak-kanak mati setiap minggu.

Pihak berkuasa Perancis berhujah bahawa isu keselamatan antara yang paling dibimbangi, setelah mengalami beberapa siri serangan didakwa militant Daesh, termasuk serangan pada November 2015 di dewan konsert Bataclan dan sasaran lain di sekitar Paris sehingga menyebabkan 130 orang terbunuh.

Sebelum operasi penghantaran pulang pada Selasa, Perancis telah memanggil pulang 126 kanak-kanak sejak 2016. -AFP


Sekolah tahfiz di Indonesia tawar pembelajaran al-Quran guna bahasa isyarat

(Abu Kahfi sedang mengajar anak muridnya membaca al-Quran di sekolah pondok di Sleman/AFP)

YOGYAKARTA, 5 Julai- Meskipun ada pelajar sedang belajar membaca al-Quran di sebuah sekolah pondok di pinggir kota Yongyakarta, Indonesia, bunyi bacaan kitab suci umat Islam itu tidak kedengaran.

Ia kerana sekolah agama itu menempatkan kanak-kanak pekak dan pelajar di sekolah itu menggunakan bahasa isyarat untuk belajar membaca al-Quran.

Menurut Kementerian Hal Ehwal Agama Indonesia, sekolah pondok adalah sebahagian daripada sistem pendidikan di Indonesia, dengan kira-kira empat juta pelajar bersekolah di 27,000 institusi seumpama itu di seluruh negara.

Sekolah agama itu antara institusi yang menawarkan pendidikan agama untuk pelajar kurang upaya yang mengalami masalah pendengaran atau pekak.

“Semuanya datang daripada kebimbangan saya apabila mendapati kanak-kanak pekak tidak tahu agama mereka,” kata pengasas sekolah, Abu Kahfi.

Lelaki berumur 48 tahun itu menubuhkan sekolah tersebut pada akhir 2019 selepas menyedari kumpulan itu tidak mempunyai akses kepada pendidikan Islam.

Sekolah itu kini menempatkan 115 orang murid lelaki dan perempuan dari seluruh kepulauan itu dalam satu cita-cita menjadi seorang hafiz atau seorang yang boleh membaca al-Quran dalam ingatannya.

Ketika pembelajaran, mereka hanya duduk bersila di lantai sambil menggerakkan tangan sebagai ekspresif.

Keadaan agak sunyi dan sesekali hanya terdengar suara kegembiraan dari dalam hati dan tepuk ria selepas murid berjaya membaca al-Quran dihadapan Abu Kahfi dengan betul.

"Ia satu pembelajaran agama yang amat menggentarkan untuk kanak-kanak yang tidak pernah belajar ilmu agama atau al-Quran, dan bahasa ibunda mereka adalah Indonesia.

“Kesukaran amat besar,” kata Abu Kahfi.

(Pelajar perempuan sedang menghafal al-Quran menggunakan bahasa isyarat/AFP)

Bukan sahaja pelajar lelaki, pelajar perempuan yang mengalami masalah sama turut belajar al-Quran, namun di sudut lain, sedikit berjauhan dengan kumpulan pelajar lelaki.

Bagi Laela Dhiya Ulhaq, 20 tahun, belajar di sekolah memberi kebahagiaan dan kegembiraan kepada ke dua ibu bapanya.

"Saya mahu ke syurga bersama ibu dan ayah saya... Saya tidak mahu meninggalkan tempat ini. Saya bercita-cita menjadi seorang guru di sini," kata pelajar paling tua sekolah itu kepada wartawan AFP.

Walaupun orang lain boleh menghafal suku kata untuk membaca teks (al-Quran) dengan kuat, individu yang cacat pendengaran mesti menghafal setiap isyarat tunggal, ke semua 30 juzuk ayat kitab suci itu.

Muhamad Rafa, 13 tahun yang sudah dua tahun belajar di sekolah itu, mengunakan isyarat jarinya untuk tanda bacaan berbeza bagi mengingat ayat al-Quran di hadapannya.

“Saya amat gembira bersekolah di sini. Di rumah sangat sunyi, tiada siapa untuk bercakap kerana saya sahaja yang pekak, semua orang normal,” kata Rafa, yang sudah menghafal sembilan juzuk al-Quran, kepada wartawan AFP melalui jurubahasa.

Bagi pelajar yang tidak mampu untuk membayar yuran sekolah sebanyak 1 juta rupiah atau kira-kira RM294.00, mereka ditawarkan belajar secara percuma hasil wang derma juga atas inisiatif Abu Kahfi.

Selain ilmu al-Quran, mereka juga mempelajari undang-undang Islam, matematik, sains dan bahasa asing supaya mereka dapat melanjutkan pelajaran ke peringkat lebih tinggi.

Pihak sekolah juga berdepan cabaran untuk meningkatkan keyakinan pelajar sebagai anggota masyarakat yang bermasalah pendengaran.

“Dahulu, anak saya mengalami masalah merendah diri kerana dia tahu dia berbeza,” kata Zainal Arifin ayah kepada Arfi, 11 tahun yang belajar di sekolah itu.

“Sejak dia sekolah disini, tiada lagi rasa malu apabila berdepan orang ramai.  Dia beritahu saya, Tuhan menjadikan dia seperti ini dan dia menerima seadanya.” –AFP


Biden bersuara optimis pada ucapan Hari Kemerdekaan Amerika Syarikat

WASHINGTON, 5 Julai - Presiden Amerika Syarikat (AS) Joe Biden berusaha untuk mencapai perpaduan yang optimistik dalam ucapan Hari Kemerdekaan Amerika Syarikat (AS) semalam walaupun terdapat serangan tembakan rambang menysarkan orang awam pada perarakan percutian di pinggir bandar Chicago.Berucap pada majlis barbeku semalam untuk keluarga tentera di White House, Biden berkata beliau yakin Amerika boleh mengatasi masalah yang berlaku ini walaupun beliau akui ia sebagai keadaaan yang amat membimbangkan."Ekonomi berkembang, tetapi bukan dengan serangan secara rambang yang menyakitkan penduduk," kata Biden.

(Presiden AS Joe Biden (kiri) dan Wanita Pertama AS Jill Biden melambai dari balkoni White House semasa pertunjukan bunga api semalam di Washington/AFP)

"Dalam beberapa hari kebelakangan ini, negara ini seperti bergerak ke belakang, dengan kebebasan telah dikurangkan, dan hak yang kita anggap dilindungi itu tiada lagi."Biden merujuk kepada keputusan Mahkamah Agung yang membatalkan hak persekutuan berusia 50 tahun untuk pengguguran, memperluaskan hak senjata api untuk orang yang ingin membawanya di khalayak ramai, dan mengehadkan keupayaan kerajaan untuk memerangi perubahan iklim."Saya tahu ia meletihkan dan membimbangkan, tetapi hari ini, saya mahu anda semua tahu bahawa kita akan melalui semua ini bersama," tambahnya.Dalam ucapannya, Biden hanya merujuk kepada kejadian tembakan pagi di Highland Park, Illinois, di mana seorang lelaki bersenjata membunuh enam orang dan mencederakan puluhan lagi dengan melepaskan tembakan pada perarakan dengan senapang berkuasa tinggi.Dalam satu kenyataan sebelum ini, beliau telah mengutuk tindakan keganasan yang tidak masuk akal itu dan berikrar untuk terus memerangi apa yang disebutnya wabak keganasan senjata api di Amerika.Setakat ini, AS telah menyaksikan sekurang-kurangnya 309 serangan tembakan rambang, menurut Arkib Keganasan Senjata, sebuah kumpulan advokasi.. -AFP


Suspek tembakan rambang perarakan 4 Julai Highland Park ditahan

HIGHLAND PARK, 5 Julai- Polis menahan seorang suspek semalam berhubung kes tembakan rambang mengorbankan enam orang ketika perarakan Hari Kemerdekaan Amerika Syarikat (AS) di pinggir bandar Chicago.Suspek, Robert Crimo, 22 tahun, ditahan selepas pemburuan besar-besaran merentasi bandar Highland Park di Illinois.Ketika kejadian, sambutan perarakan pada 4 Julai yang tertumpu kepada aktiviti santai kekeluargaan telah bertukar menjadi adegan ngeri kematian dan trauma.Suspek menembak ke arah orang ramai dari atas bumbung dengan senapang berkuasa tinggi sekali gus mencetuskan suasana huru-hara apabila penonton panik berlari menyelamatkan diri, meninggalkan laluan perarakan yang berselerak dan kucar-kacir.Polis turut menemui sepucuk senapang patah di bumbung sebuah bangunan di Highland Park.Pegawai polis berkata, kira-kira 20 orang, termasuk kanak-kanak, dirawat kerana kecederaan tembakan, dengan beberapa orang berada dalam keadaan kritikal.Tragedi itu adalah sebahagian daripada gelombang keganasan senjata api yang melanda AS; menyaksikan kira-kira 40,000 kematian setahun disebabkan oleh senjata api, menurut laman web Arkib Keganasan Senjata.- AFP

(Suspek kejadian tembakan rambang di Highland Park,  Robert Crimo, 22 tahun/AFP)


Runtuhan Glasier: Tujuh maut, 14 pendaki masih hilang

ITALI, 5 Julai - Tujuh individu disahkan maut manakala 14 lagi dilapor masih hilang selepas runtuhan besar glasier Alpine di Itali, pada Isnin.

Perdana Menteri Itali mengaitkan keruntuhan glasier Alpine yang terbesar di negara itu dengan perubahan iklim.Usaha menyelamat dan pencarian giat diteruskan walaupun dalam keadaan mencabar berikutan keadaan cuaca tidak menentu.Runtuhan itu menyebabkan gelongsoran ais, salji dan batu yang menuruni cerun gunung tersebut.

(Helikopter "Guardia di Finanzia" terbang di atas glasier Marmolada, sehari selepas serak ais runtuh yang membunuh tujuh orang/AFP)

Runtuhan besar salji itu berlaku di Marmolada, pada ketinggian lebih 3,300 meter. Ia merupakan gunung tertinggi di Dolomites, sebuah banjaran di timur Alps Itali.Jurucakap Kerajaan wilayah Trento berkata lapan pendaki yang cedera sedang dirawat di hospital dan keadaan mereka tidak begitu baik.

Helikopter dan anjing diguna untuk mencari mangsa yang terselamat. Runtuhan disebabkan cuaca panas luar biasa yang dikaitkan dengan pemanasan global.Gelombang panas awal musim panas di Itali menyaksikan suhu di Marmolada mencecah 10 darjah Celsius pada Sabtu.


Presiden Singapura positif COVID-19

SINGAPURA, 5 Julai - Presiden Singapura, Halimah Yacob, semalam disahkan positif COVID-19 dengan mengalami gejala ringan.Halimah, 67, bagaimanapun bersyukur kerana beliau sudah lengkap menerima vaksin dan juga dos penggalak.Perkara itu dimaklumkan oleh beliau sendiri melalui di hantaran di laman Facebook."Baru saja didapati positif COVID-19 dengan mengalami simptom ringan seperti selesema."Saya berharap dapat pulih secepat mungkin, dan maaf kerana tidak dapat hadir untuk beberapa acara minggu ini," katanya.

(Presiden Singapura, Halimah Yacob/FOTO FB Halimah Yacob)

Halimah turut menerima kata-kata dari pengikutnya di Facebook yang mendoakan agar beliau cepat sembuh.


Luar Negara: Suspek tembak rambang direman di wad psikiatri

(Pasukan polis membuat kawalan ketat selepas kejadian tembak secara rambang yang mengorbankan tiga nyawa pada Ahad lalu/FOTO AFP)

COPENHAGEN, 5 Julai - Suspek utama kejadian tembakan yang mengorbankan tiga nyawa di sebuah pasar raya popular di Denmak, pada Ahad direman di sebuah kemudahan penjagaan psikiatri, semalam.Menurut Polis Copenhagen dalam satu kenyataan, suspek berusia 22 tahun itu direman di sebuah wad psikiatri tertutup.Suspek juga akan ditahan sekurang-kurangnya 24 hari dan tempoh berkenaan boleh dilanjutkan.Pada tengah hari Isnin, pemuda berkenaan dibawa ke Mahkamah Daerah Copenhagen untuk pertuduhan kes sebelum prosiding diteruskan secara tertutup.Suspek yang ditahan memakai baju T berwarna biru dan mendengar pertuduhan membunuh yang dibacakan terhadapnya.Polis Denmark mendedahkan bahawa suspek dikenali dalam kalangan perkhidmatan kesihatan mental.Pada Ahad lalu, suspek yang dilengkapi beberapa senjata membabitkan sebilah pisau dan sepucuk senapang serta pistol tanpa lesen telah menyerang beberapa orang mangsa yang dilakukan secara rambang.

(Pengamal media sedang membuat liputan di luar sebuah pasar raya sehari selepas kejadian tembakan maut di Copenhagen, Denmark pada 4 Julai/FOTO AFP)

Semalam, Ketua Polis Copenhagen, Soren Thomassen yang belum dapat mengulas mengenai motif kejadian memberitahu media tiada sebarang petunjuk perbuatan suspek bahawa ia adalah tindakan ganas. Dalam insiden waktu tengah hari itu, tiga mangsa maut adalah masing-masing seorang remaja lelaki dan perempuan warga Denmark berusia 17 tahun, serta seorang warga Russia berumur 47 tahun. - AFP


12 mayat ditemukan, insiden kapal karam terbelah dua di Laut China Selatan

(Sebahagian kapal yang terbelah dua di Laut China Selatan akibat dibadai Taufan Chaba ketika berada di 160 batu nautika (296 kilometer) barat daya Hong Kong/FOTO AFP)

BEIJING, 5 Julai - Pasukan penyelamat China hari ini menemui sebanyak 12 mayat dipercayai mangsa lemas dalam kejadian kapal karam di Laut China Selatan pada hujung minggu lalu, Kesemua mangsa ditemui di kawasan kira-kira 50 batu nautika barat daya lokasi kapal itu dipercayai karam akibat mengalami kerosakan besar dan terbelah dua ketika taufan.Pengumuman itu menyusul beberapa hari selepas insiden sebuah kapal kejuruteraan yang berada di 160 batu nautika (296 kilometer) barat daya Hong Kong.Menurut Pusat Mencari dan Menyelamat Maritim Guangdong, pihak berkuasa sedang menyegerakan usaha mengesahkan identiti kesemua mangsa.Terdahulu media China, CCTV melaporkan sebelum kapal itu tenggelam, sistem pemantauan mengesan kapal berkenaan dalam situasi bahaya.Manakala, CGTN melaporkan sejumlah 30 kru meninggalkan kapal yang dikenali sebagai Fujing 001 digunakan untuk pembinaan tenaga angin luar pesisir, selepas rantai sauhnya terputus akibat taufan.Kelmarin media China melaporkan tiga kru terbabit berjaya diselamatkan diikuti seorang lagi pada awal pagi tadi, manakala nasib 26 anak kapal yang lain masih belum diketahui.

(Pasukan mencari dan menyelamat dihantar untuk mencari mangsa yang masih hilang /FOTO AFP)

Tiga mangsa yang terselamat memaklumkan bahawa kru lain berkemungkinan sudah dihanyutkan ombak sebelum helikopter pertama tiba.Kelmarin, Taufan Chaba membadai wilayah Guangdong di selatan China yang terbentuk di bahagian tengah Laut China Selatan.Keadaan cuaca buruk menjadikan operasi mencari dan menyelamat berdepan sistuasi lebih sukar dan berbahayaMenurut kenyataan pihak berkuasa China, sebanyak tujuh pesawat, 246 bot dan 498 kapal nelayan telah dihantar untuk mencari mangsa yang masih hilang - AFP


Ribut Tropika Bonnie menjadi taufan, ragut tiga nyawa di Amerika Tengah

SAN SALVADOR, 4 Julai- Ribut Tropika Bonnie bertukar kepada taufan kategori satu pada Ahad ketika ia melanda Mexico dan mengakibatkan tiga orang terbunuh di El Salvador dan Nicaragua, kata Pusat Taufan Kebangsaan AS.Taufan itu membawa angin berkelajuan maksimum 80 batu (125 kilometer) sejam "dengan tiupan yang lebih tinggi," kata NHC, memetik imej satelit."Bonnie dijangka kekal di selatan, tetapi bergerak selari dengan pantai selatan dan barat daya Mexico dalam beberapa hari akan datang," kata pusat itu dalam nasihat terbarunya.Sebelum bergerak ke arah Mexico, ribut menyebabkan kerosakan harta benda di negara-negara Amerika Tengah El Salvador dan Nicaragua, menumbangkan pokok dan membanjiri sungai, jalan dan hospital.Seorang wanita berusia 24 tahun meninggal dunia di El Salvador, kata perkhidmatan kecemasan, manakala di Nicaragua tentera berkata seorang lelaki berusia 40 tahun dihanyutkan ketika cuba menyeberang sungai dan seorang lelaki berusia 38 tahun mati ketika cuba menyelamatkan penumpang dari sebuah bas.Pasukan penyelamat di El Salvador masih mencari seorang lelaki yang hilang pada petang Ahad dan usaha mencari akan diteruskan pada hari Isnin, kata agensi perlindungan awam negara itu.Presiden El Salvador Nayib Bukele berkata semua sesi persekolahan akan digantung pada Isnin.Bonnie, yang tiba di Nicaragua semalaman Jumaat hingga Sabtu, dijangka membasahi selatan Mexico dengan hujan lebat, kata NHC.-AFP


3 orang terbunuh beberapa cedera, pemuda lepaskan tembakan di Copenhagen

COPENHAGEN, 4 Julai- Tiga orang terbunuh dan beberapa lagi cedera dalam kejadian tembakan di sebuah pusat beli belah popular di Denmark pada Ahad.

Menurut pengunjung sebaik terdengar tembakan, mereka lari menyelamatkan diri.

Seorang lelaki Denmark yang melepaskan tembakan ditahan, namun polis tidak menyatakaan motif serangan. Kata polis, lelaki itu bertindak bersendirian.

"Dia (pelaku) bukan seseorang yang kami kenali," kata Ketua Polis Copenhagen, Soren Thomassen dalam sidang media kejadian tembakan beramai-ramai yang jarang berlaku atau pertama kali sejak Februari 2015.

Menurut saksi kejadian, pemuda yang menggunakan senapang jenis laras panjang itu berjaya ditahan tanpa pergelutan serius sejurus selepas pasukan polis tiba di pusat beli belah itu yang terletak antara pusat bandar dan lapangan terbang Copenhagen. (Artikel berkaitan Tembakan di Copenhagen, seorang suspek ditahan)

“Tiga kematian dan beberapa orang lagi cedera, tiga daripadanya kritikal,” kata Thomassen.

Mangsa yang mati, seorang lelaki berumur 40-an dan dua lagi pemuda, namun polis tidak menyatakan umur mereka.

Di media sosial, penduduk membuat spekulasi, serangan bermotifkan perkauman atau beberapa motif lain, "tetapi saya tidak boleh mengatakan bahawa kami (polis) mempunyai bukti atau apa-apa yang menyokong pendapat tersebut."

Bagaimanpun polis mengesahkan telah menjalankan siasatan atas video dalam talian menunjukkan suspek dengan senjata mengacukan pistol ke kepalanya.

(Orang ramai berpelukan ketika polis memindahkan pengunjung dari pusat beli-belah Fields di Copenhagen, Denmark, pada 3 Julai 2022 selepas berlaku insiden tembakan/AFP)

Kejadian berlaku pada Ahad, kira-kira 5.30 petang menyebabkan pengunjung panik. Ketika kejadian jumlah pengunjung agak ramai kerana konsert penyanyi Britain, Harry Styles di lokasi berhampiran Royal Arena telah dibatalkan.

“Anak perempuan saya sepatutnya ke konsert Harry Styles. Dia menghubungi saya memaklumkan berlaku kejadian tembak. Mereka berada di sebuah restoran ketika kajadian, kata Hans Christian Stolz, 53 warga Sweden yang datang ke pusat beli belah itu untuk mengambil anaknya.

“Pada mulanya kami ingatkan pengunjung berlari kerana melihat Harry Styles, selepas itu baru kami sedar, pengunjung panik... kami berlari untuk menyelamatkan diri," kata anak perempuannya Cassandra.

Sementara itu, Styles berkata dia amat kecewa dengan berita kejadian itu.

"Saya bersama-sama dengan penduduk Copenhagen berasa amat kecewa. Saya amat memuja bandar ini, dan mohon maaf kerana tidak dapat bersama-sama," kata penyanyi itu di Twitter.

Lebih seminggu lalu seorang lelaki bersenjata melepaskan tembakan berhampiran sebuah bar gay di Oslo, Norway jiran Denmark membunuh dua orang dan mencederakan 21 yang lain.

Pada Februari 2015, dua orang terbunuh dan lima cedera di Copenhagen dalam satu siri tembakan didakwa bermotifkan Islam. –AFP


Argentina lantik Silvina Batakis, sebagai menteri ekonomi baharu

(Ahli ekonomi, Silvina Batakis menteri ekonomi baharu Argentina)

BUENOS AIRES, 4 Julai- Ahli ekonomi, Silvina Batakis dilantik sebagai menteri ekonomi baharu Argentina pada Ahad selepas Martin Guzman, meletakkan jawatan secara mengejut.Presiden Alberto Fernandez melantik Batakis, seorang ahli ekonomi yang terkenal berusia 53 tahun, yang menjadi menteri ekonomi untuk wilayah Buenos Aires dari 2011 hingga 2015, menurut jurucakap presiden di laman Twitter.Pemimpin itu telah mengadakan mesyuarat sepanjang hari Ahad untuk mencari pengganti Guzman, yang ditugaskan untuk berunding semula mengenai hutang AS$44 bilion dengan Tabung Kewangan Antarabangsa IMF yang ditegaskan Argentina tidak mampu untuk membayar balik.Guzman dipuji kerana telah menghalang Argentina, ekonomi ketiga terbesar di Amerika Latin, daripada mungkir dengan perjanjian dimuktamadkan pada Mac.Tetapi dia kerap dicabar oleh Parti Justicialist Peronis, kuasa utama dalam gabungan pemerintah Frente de Todos, yang dijelmakan oleh Cristina Kirchner yang masih berpengaruh, naib presiden dan presiden negara itu dari 2007 hingga 2015.Pelantikan Batakis nampaknya menjadi isyarat peningkatan kuasa puak Kirchner dalam gabungan kiri tengah.Beliau adalah menteri ekonomi untuk wilayah Buenos Aires, dengan 15 juta penduduk, di bawah gabenor Daniel Scioli ketika itu.Scioli adalah naib presiden di bawah presiden Nestor Kirchner, dan rapat dengan isterinya, Cristina Kirchner.Sebagai tambahan kepada komitmen kepada perjanjian IMF, yang termasuk peruntukan untuk membendung inflasi dan mengurangkan defisit bajet daripada tiga peratus pada 2021 kepada pariti menjelang 2025, Batakis perlu berdepan dengan inflasi kronik.Kuasa pertanian Argentina telah mengalami krisis ekonomi selama bertahun-tahun, dengan inflasi melebihi 60 peratus dalam tempoh 12 bulan yang lalu.- AFP

(Martin Guzman, meletakkan jawatan secara mengejut)


Banjir: Ribuan penduduk Sydney diarah berpindah

(Keadaan banjir di Camden, Sydney pada 3 Julai 2022/AFP)

SYDNEY, 4 Julai- Perkhidmatan kecemasan Australia mengarahkan ribuan penduduk Sydney berpindah ke lokasi lebih selamat susulan sungai utama melimpah, manakala empangan di bandar terbesar Australia tidak lagi mampu menampung air hujan.

Sejak tiga hari lalu, hujan lebat melanda kawasan pantai timur negara itu.

Menurut pihak berkuasa mereka telah menyelamatkan kira-kira 20 orang dalam tempoh 12 jam lalu atau pada hari ke-3 hujan lebat melanda, kebanyakan mereka terperangkap dalam kereta di kebanyakan laluan di New South Wales.

Australia kini berdepan perubahan iklim mendadak termasuk kemarau, kebakaran hutan sehingga menyebabkan kematian, ancaman pelunturan di Great Barrier Reef dan kini banjir yang menjadi kebiasaan kesan perubahan cuaca global.

Keadaan suhu lebih tinggi bermakna atmosfera menjadi lebih lembap seterusnya mengeluarkan lebih banyak hujan.

Menurut Pegawai Kanan Perkhidmatan Kecemasan Negeri, Ashley Sullivan kira-kira 32,000 penduduk telah diarah berpindah atau bawah amaran pemindahan di New South Wales.

“Kami mendapati paras air sungai naik mendadak, lebih cepat daripada jangkaan,” kata Sullivan kepada stesen penyiaran nasional, ABC.

(Kawasan taman rekreasi di Camden, pinggir Sydney yang dinaiki air pada 3 Julai 2022/AFP)

Paras air di sesetengah kawasan mungkin melebihi paras direkod dalam bencana banjir di pantai timur Australia dua tahun lalu, yang menyebabkan kematian.

Pada Mac lalu, lebih 20 penduduk terbunuh apabila air banjir mencecah sehingga bumbung kediaman dan banyak kenderaan dihanyutkan air.

Awal pagi tadi, air sungai berwarna coklat telah membanjiri satu kawasan yang luas sehingga menjadi tasik di pinggir bandar Camden, barat daya Sydney.

Banyak laluan dan jalan raya digenangi air, begitu juga kediaman penduduk.

Semalam, Empangan Warragamba terpaksa melepaskan air takungan kerana melebihi paras bahaya. Empangan tersebut terletak di pinggir barat Sydney dan menyediakan bekalan air minuman di bandar tersebut. –AFP

Berita berkaitanBanjir di Australia, ribuan rakyat diarah berpindahBanjir landa Australia, puluhan ribu penduduk dipindahkan, lapan terbunuh


Enam maut, lapan cedera akibat runtuhan glasier di pergunungan Alps

(Gambar edaran daripada perkhidmatan menyelamat Alpine menunjukkan tempat glasier ais runtuh di Gunung Marmolada, Itali, 3 Julai 2022/REUTERS)

ROME, 4 Julai- Sebahagian kawasan pergunungan Alps di Itali runtuh susulan peningkatan suhu.Pihak berkuasa tempatan melaporkan, sekurang-kurangnya enam orang maut manakala lapan cedera akibat tragedi berkenaan.Menurut kerajaan wilayah Trento, operasi menyelamat giat dijalankan berikutan runtuhan besar ais.Mereka menambah kemungkinan terdapat jumlah besar sama ada yang mengalami kecederaan atau kematian.

(Gambar edaran daripada perkhidmatan menyelamat Alpine menunjukkan tempat glasierais runtuh di gunung Marmolada, Itali, 3 Julai 2022/REUTERS)

Runtuhan berlaku di Marmolada, gunung setinggi lebih 3,300 meter di Dolomit bahagian timur Alps, Itali antara wilayah Trento dan Veneto.Mereka yang cedera telah dibawa ke hospital berdekatan di bandar Belluno, Treviso, Trento dan Bolzano.Gelombang awal musim panas di Itali menyaksikan suhu di Marmolada mencecah 10 darjah Celsius pada hari Sabtu.-REUTERS


Tembakan di Copenhagen, seorang suspek ditahan

(Orang ramai dilihat berlari semasa operasi pemindahan di pusat beli-belah Copenhagen, Denmark, pada 3 Julai 2022 selepas media Denmark melaporkan kejadian tembakan/AFP)

COPENHAGEN, 4 Julai- Polis Denmark mengesahkan beberapa orang maut dan cedera dalam kejadian tembakan yang berlaku di sebuah pusat beli-belah di sini, pada Ahad.Menurut Ketua Polis Copenhagen, Soren Thomassen seorang suspek 22 tahun dan merupakan warga tempatan berjaya ditahan.Imej dari tempat kejadian menunjukkan ramai ibu bapa berlari keluar membawa anak-anak mereka dari bangunan pusat beli belah."Terdapat beberapa orang yang maut dan juga cedera dalam kejadian tersebut," kata Thomassen dalam satu sidang media.

(Pegawai polis dan anggota penyelamat dilihat di hadapan pusat beli-belah di Copenhagen, pada 3 Julai 2022, selepas tembakan berlaku/AFP)

Jelas beliau, suspek menembak rambang ke arah pengunjung menggunakan senapang.Motif serangan belum dapat dipastikan."Kami menyiasatnya sebagai satu perbuatan di mana kami tidak boleh mengecualikan bahawa ia adalah keganasan," kata ketua polis itu lagi.-AFP


Peluru sebabkan kematian wartawan Al Jazeera diserahkan kepada AS untuk disiasat

RAMALLAH, 3 Julai- Peguam Negara Palestin Akram Al-Khatib pada Sabtu mendedahkan peluru yang menyebabkan kematian wartawan veteran Palestin-Amerika Shireen Abu Akleh pada Mei telah diserahkan kepada Amerika Syarikat, lapor Xinhua.Peluru itu tidak akan diserahkan kepada pihak berkuasa Israel sebaliknya diserahkan kepada Amerika Syarikat untuk diperiksa, kata Al-Khatib kepada Agensi Berita Palestin WAFA.Palestin mendakwa hasil siasatan pada Mei, mendapati Abu Akleh ditembak dengan "sengaja" oleh penembak tepat namun dinafikan Israel yang menyifatkannya sebagai "pembohongan secara terang-terangan."Israel telah meminta Palestin menyerahkan peluru itu untuk siasatan bersama, tetapi permintaan itu ditolak."Kami bersetuju membenarkan pasukan pakar khas AS menjalankan pemeriksaan teknikal ke atas peluru itu dan bukti telah diserahkan kepada pasukan yang baru tiba di negara ini.“Pemeriksaan itu akan dijalankan di kedutaan AS di Baitulmaqdis, kata Al-Khatib.Abu Akleh, 51, yang bertugas sebagai wartawan Al Jazeera dilahirkan di Baitulmaqdis, terbunuh akibat terkena peluru hidup di kepala pada 11 Mei ketika bertugas melaporkan pencerobohan tentera Israel di kem pelarian Jenin di utara Tebing Barat.Insiden itu menerima kecaman hebat antarabangsa.Pada Jun, Menteri Luar Palestin Riyad al-Maliki bertemu Pendakwa raya Mahkamah Jenayah Antarabangsa Karim Khan di The Hague untuk menyerahkan hasil siasatan mengenai kematian Abu Akleh.- BERNAMA

(Shireen Abu Akleh terbunuh akibat terkena peluru hidup di kepala pada 11 Mei ketika bertugas melaporkan pencerobohan tentera Israel di kem pelarian Jenin di utara Tebing Barat)FOTO AFP


Banjir di Australia, ribuan rakyat diarah berpindah

SYDNEY, 3 Julai - Ribuan penduduk diarah berpindah ke barat daya Sydney, bandar terbesar Australia hari ini susulan hujan lebat dan ribut membadai kawasan pantai timur negara itu.Biro cuaca memberi amaran mengenai hujan lebat yang berpotensi mengakibatkan banjir kilat dan tanah runtuh di sepanjang wilayah pantai timur dari Newcastle ke Teluk Bateman di negeri New South Wales dengan hujan dijangka meningkat dalam tempoh dua hari akan datang.

"Kami kini menghadapi bahaya dalam pelbagai aspek seperti banjir kilat, banjir sungai dan hakisan pantai," kata Menteri Perkhidmatan Kecemasan New South Wales, Steph Cooke dalam taklimat media televisyen.Beliau juga menggesa orang ramai supaya mempertimbangkan semula perjalanan bercuti dengan cuaca buruk melanda pada awal cuti sekolah.Lebih 200 milimeter (mm) hujan melanda banyak kawasan dengan sebahagiannya mencecah sehingga 350mm, kata Biro Meteorologi memberi amaran mengenai risiko banjir di sepanjang Sungai Nepean.Hujan lebat menyebabkan empangan utama Sydney melimpah, kata pihak berkuasa air sambil menambah permodelan menunjukkan tumpahan itu akan setanding dengan tumpahan besar yang berlaku pada Mac 2021 di Empangan Warragamba.-AFP


Menteri Ekonomi Argentina letak jawatan

BUENOS AIRES, 3 Julai- Menteri Ekonomi Argentina, Martin Guzman, telah mengemukakan surat peletakan jawatannya kepada Presiden Alberto Fernandez, lapor Sputnik."Saya mengemukakan surat peletakan jawatan sebagai Menteri Ekonomi, sejak menjawat jawatan itu pada 10 Disember 2019," kata Guzman dalam satu kenyataan di media sosial semalam.Namun katanya beliau akan terus berkhidmat meskipun tidak lagi memegang jawatan itu.Guzman merupakan antara tokoh penting dalam kerajaan yang mengetuai perjanjian penstrukturan semula hutang dengan Tabung Kewangan Antarabangsa (IMF), pemiutang dan pelabur persendirian.Sumber di Bank Pusat Argentina memberitahu Sputnik pada Selasa bahawa Argentina telah menerima pinjaman Hak Pengeluaran Khas (SDR) bernilai AS$3.98 bilion daripada IMF.

Hak pengeluaran itu disalurkan kepada Argentina empat hari selepas lembaga IMF membuat kelulusan mengenai semakan pertama pinjaman bernilai AS$44 bilion pada 2018 dan 2019 di bawah pentadbiran bekas Presiden Argentina Mauricio Macri (2015-2019).Bayaran balik pinjaman perlu dilaksanakan bermula 2026 hingga 2034. -BERNAMA


Berpuluh penerbangan dibatalkan cetus kekecohan di Lapangan Terbang Lisbon

LISBON, 3 Julai- Sebanyak 65 penerbangan di Lapangan Terbang Lisbon dibatalkan semalam, mengakibatkan ribuan penumpang terkandas dan terpaksa beratur panjang, lapor Xinhua.Menurut syarikat penerbangan TAP, pembatalan itu disebabkan insiden tayar jet peribadi pecah, memaksa landasan lapangan terbang ditutup.Sebaliknya, pengawal udara ANA (Aeroportos de Portugal), mendakwa ia disebabkan masalah yang lebih besar iaitu kekangan perkhidmatan di beberapa lapangan terbang Eropah."Sebanyak 65 penerbangan dibatalkan pada hari ini - 40 ketibaan dan 25 pelepasan, akibat masalah perkhidmatan di beberapa lapangan terbang Eropah " menurut ANA dalam satu kenyataan media.

Lapangan terbang Lisbon telah mengambil langkah-langkah sewajarnya termasuk mewujudkan kaunter mudah alih tambahan untuk menjadualkan semula penerbangan.Kelewatan dan pembatalan penerbangan di lapangan terbang di Eropah juga susulan pekerja terminal dan syarikat penerbangan melancarkan mogok. -BERNAMA


Jemaah haji Malaysia bertuah terima perkhidmatan terbaik TH

MAKKAH, 3 Julai- Jemaah haji Malaysia dianggap bertuah kerana menikmati perkhidmatan terbaik yang disediakan Tabung Haji (TH), selain pelbagai kelebihan yang diberi kerajaan Arab Saudi berbanding negara lain.Menteri di Jabatan Perdana Menteri (Hal Ehwal Agama), Datuk Idris Ahmad berkata, komitmen yang diberi TH bukan sahaja ketika jemaah berada di tanah suci, bahkan sejak dari Malaysia demi memastikan kelancaran dan keselesaan ibadah mereka."Berilah layanan terbaik kepada tetamu Allah, mungkin petugas kadang-kadang tak sempat membaca Al-quran, iktikaf di masjid, solat sunat banyak-banyak kerana sibuk dengan tugas dan sebagainya.Dengan khidmat itu, mereka telah memberi satu perkara yang akan menyambung amal kebajikan yang orang lain mudah buat, Insya-Allah sahamnya akan diperolehi juga oleh petugas TH yang telah memberikan layanan yang cukup baik," katanya kepada pemberita.

(Datuk Idris Ahmad bercakap pada sidang media sebaik tiba di Bangunan Abraj Al-Janadriyah)

Datuk Idris tiba di Bangunan Abraj Al-Janadriyah untuk lawatan kerja dan meluangkan masa beramah mesra bersama jemaah haji Malaysia.Antara kelebihan yang diperoleh negara daripada Arab Saudi adalah inisiatif Makkah Route, permit pusat rawatan pertama yang boleh beroperasi dan negara pertama diberi peluang memilih waktu Jamrah.Tambah beliau, persediaan operasi masyair telah siap sepenuhnya bagi menyambut jemaah haji ke Arafah, Muzdalifah dan Mina bermula Khamis ini termasuk pasukan perubatan yang telah berada pada tahap terbaik.


UNESCO daftar Borshch dalam senarai warisan budaya Ukraine

KIEV, 3 Julai – Pertubuhan Pendidikan, Saintifik dan Kebudayaan Bangsa-Bangsa Bersatu (UNESCO) memasukkan sup borshch atau sup ubi bit yang merupakan hidangan kegemaran ramai di Ukraine ke dalam senarai warisan budaya terancam susulan desakan Kiev, namun ditentang oleh Moscow.Hidangan sup masam itu berada dalam senarai khazanah budaya UNESCO yang memerlukan perlindungan segera.“Keputusan ini diluluskan jawatankuasa UNESCO selepas melalui proses pantas, didorong oleh pencerobohan Rusia ke atas Ukraine serta impak negatif kepada tradisi berkenaan disebabkan oleh peperangan,” kata UNESCO.

Tambah agensi Pertubuhan Bangsa-Bangsa Bersatu tersebut, memasukkan budaya memakan sup itu ke dalam senarai UNESCO dibuat untuk menarik perhatian ramai bagi memastikan ia tetap terpelihara meskipun berdepan risiko kepupusan.Ukraine menganggap borshch iaitu sup berkhasiat yang biasanya dimasak menggunakan ubi bit sebagai hidangan kebangsaan, meskipun ia turut dihidangkan secara meluas di Russia, negara-negara bekas Kesatuan Soviet lain dan Poland.Sementara itu, jurucakap Kementerian Luar Russia, Maria Zakharova menyelar pengumuman tersebut. Katanya, tindakan UNESCO menjadikan hidangan itu sebagai hak milik sebuah negara sahaja adalah tidak wajar.Namun, menurut UNESCO, sup borshch sudah sebati dan menjadi sebahagian daripada kehidupan dalam keluarga dan masyarakat Ukraine.-AFP


Presiden Panama pertahan jawatan meski bergelut masalah kesihatan

PANAMA CITY, 3 Julai- Presiden Panama, Laurentino Cortizo enggan berundur daripada jawatan itu meskipun bergelut masalah kesihatan akibat kanser.Tegasnya, beliau akan berkhidmat sehingga penggalnya tamat dua tahun lagi.Sementara menanti tempoh itu, beliau akan terus menggalas tanggungjawab selaku lelaki nombor satu negara tersebut.Rawatan kanser darah dihidapinya dibuat di Houston, Amerika Syarikat dan dilakukan secara berkala.Bulan lalu, Cortizo mengumumkan dirinya didiagnos kanser."Saya ingin mengatakan bahawa saya berasa sihat, saya berada dalam semangat yang baik dan saya akan meneruskan kerja tetap saya," kata Cortizo kepada media.Menurut seorang doktor pakar, Julio Sandoval memaklumkan kanser yang dihidapi Cortizo akan menyebabkan penurunan hemoglobin dan paras platelet dan sel darah putih yang tidak normal membuatkan pesakit berasa letih dan lemah dan membawa kepada penurunan berat badan."Penyakit yang didiagnosis kepada presiden adalah sejenis kanser darah. Penyakit ini boleh disebabkan oleh gangguan genetik yang berkembang secara senyap dan muncul selepas umur 60 tahun," kata Julio Sandoval kepada AFP.Jangka hayat akan bergantung pada jenis kanser tertentu Cortizo, boleh bertahan "dari enam bulan hingga 15 tahun," tambahnya.-AFP


Uzbekistan isytihar darurat di Karakalpakstan

TASHKENT, 3 Julai - Uzbekistan mengisytiharkan darurat selama sebulan di Karakalpakstan.Ini susulan protes penduduk berkaitan cadangan pindaan perlembagaan yang dijangka melemahkan status autonomi wilayah berkenaan.

Setiausaha akhbar Presiden, Sherzod Asadov di Telegram memaklumkan, keadaan darurat di Rebublik tersebut akan bermula hari ini hingga 2 Ogos depan.Langkah itu diambil bagi memastikan keselamatan rakyat, melindungi hak dan kebebasan serta memulihkan undang-undang ketenteraman.Terdahulu, Presiden Uzbekistan Shavkat Mirziyoyev berjanji akan membatalkan cadangan pindaan Perlembagaan tersebut bagi memulihkan keadaan.-AFP


EU rangka pelan kecemasan berhubung krisis bekalan gas

STRASBOURG, 3 Julai- Bagi menangani krisis bekalan gas, pelan jangka panjang dan pendek dirangka Kesatuan Eropah (EU).Rancangan kecemasan itu boleh dilaksana sekiranya Rusia memutuskan untuk menangguhkan penghantaran ke negara-negara Eropah.Pelan mengenai krisis tenaga itu sedang disediakan EU.Antara fokusnya, alternatif bekalan minyak dan gas asli selain Rusia.Rancangan itu juga bakal menggariskan kaedah pengurangan permintaan menerusi penjimatan dan pendekatan cekap tenaga.Turut diperhalusi, peralihan kepada tenaga boleh diperbaharui. Menurut Ketua Suruhanjaya Eropah, Ursula von der Leyen, rancangan itu dijangka diumum pertengahan bulan ini.-AFP


Lima mati, 19 cedera, gempa bumi di Iran

TEHRAN, 2 Julai- Sekurang-kurangnya lima orang terbunuh dan 19 lagi cedera selepas gempa bumi melanda selatan Iran pada awal pagi Sabtu waktu tempatan, memetik laporan agensi berita tempatan IRNA.

Kajian Geologi Amerika Syarikat melaporkan gempa 6.0 magnitud itu berlaku di kawasan 100 kilometer (60 batu) barat daya bandar pelabuhan, Bandarabbas di wilayah Hormozgan.

Gempa tersebut berlaku hanya kira-kira seminit selepas gegaran 5.7 magnitud.

Gabenor Hormozgan, Mahdi Dosti berkata gempa menyebabkan lima orang penduduk terbunuh dan 19 lagi cedera.

Jelasnya, kawasan yang mengalami kemusnahan agak serius berlaku di kampung Sayeh Khost kerana terletak berhampiran pusat gempa.

November lalu, seorang penduduk terbunuh apabila gempa 6.4 dan 6.3 magnitud menggegar kawasan di wilyah Hormozgan.

Iran terletak di kawasan aktiviti seismik yang kuat. Pada tahun 1990, gempa 7.4 magnitud telah menyebabkan 40,000 penduduk di utara Iran terbunuh. -AFP


Liwat, tiga lelaki dihukum rejam sampai mati di Nigeria

KANO, NIGERIA, 2 Julai- Mahkamah Islam di Bauchi, utara Nigeria menjatuhkan hukuman rejam sampai mati terhadap tiga lelaki kerana meliwat dua kanak-kanak lelaki.Polis Syariah atau pegawai Hisbah, Adamu Dankafi, berkata mahkamah di bandar Ningi itu menjatuhkan hukuman terhadap ketiga-tiga pesalah pada Rabu lalu.Katanya, mereka didakwa meliwat dua kanak-kanak lelaki yang juga adik beradik selepas memberikan mereka dadah."Mahkamah Tinggi Syariah menjatuhkan hukuman mati ke atas tiga lelaki itu kerana melakukan perbuatan homoseksual dengan dua beradik lelaki berusia 10 dan 12 tahun."Ketiga-tiga mereka akan direjam hingga mati seperti yang ditetapkan oleh Kanun Keseksaan Syariah negeri Bauchi berdasarkan pengakuan mereka ketika disoal siasat di hadapan mahkamah," katanya.Merogol (termasuk meliwat) kanak-kanak bawah umur boleh dihukum mati bawah undang-undang Syariah Nigeria, walaupun seperti kebanyakan hukuman mati yang lain tidak pernah dikuatkuasakan.Dalam kes ini, semua lelaki itu didakwa bawah undang-undang yang berkaitan dengan perbuatan homoseksual.Bauchi adalah antara negeri di utara Nigeria dengan majoriti penduduknya beragama Islam yang mana undang-undang Syariah dilaksanakan bersama keadilan jenayah biasa.

(Peta Bauchi, negeri di utara Nigeria /AFP)

Katanya, tertuduh ditahan di kampung Gwada pada Mei lalu berikutan aduan diterima daripada ibu bapa kanak-kanak berkenaan yang mendakwa anak mereka diberikan dadah sebelum diperlakukan seperti itu."Lelaki berusia antara 20 dan 70 tahun itu tidak diwakili peguam ketika perbicaraan sehari dan mereka mempunyai masa sebulan untuk membuat rayuan," katanya. - AFP


Konflik di Myanmar, saran dialog terbuka - junta

MYANMAR, 2 Julai - Tiada yang mustahil dalam politik, termasuk menamatkan krisis dalaman di Myanmar.Demikian dinyatakan jurucakap junta Zaw Min Tun, ketika ditanya pemberita sama ada pihak junta bersedia berdialog dengan bekas Kaunselor Negara, Aung San Suu Kyi untuk menamatkan konflik.

Meskipun tidak memberikan butiran terperinci, Min Tun berkata beberapa negara telah menggesa pihak tentera supaya mengadakan dialog terbuka.Setakat ini usaha diplomatik yang diketuai ASEAN masih belum berhasil menamatkan konflik di Myanmar. - AFP


Tiga maut, gempa bumi menggegar selatan Iran

TEHRAN, 2 Julai- Sekurang-kurangnya tiga orang terbunuh dan 19 lagi cedera apabila gempa bumi kuat menggegarkan selatan Iran, menurut agensi berita IRNA.Gempa bumi berukuran 6.0 magnitud melanda 100 kilometer (60 batu) barat daya bandar pelabuhan Bandar Abbas di wilayah Hormozgan, kata Pusat Kajian Geologi AS (USGS).Tiga orang terbunuh di kampung Sayeh Khosh yang terletak berhampiran dengan pusat gempa.Seorang Ahli Majlis Islam kampung tersebut berkata tiga mayat itu telah ditarik dari runtuhan.Gempa itu berlaku hanya seminit selepas gegaran berukuran 5.7 magnitud.Seorang terbunuh pada November tahun lalu apabila wilayah Hormozgan dilanda gempa berkembar 6.4 dan 6.3 magnitud.Terletak di pinggir beberapa plat tektonik dan melintasi pelbagai garisan sesar, Iran ialah kawasan aktiviti seismik yang kuat.Gempa paling dahsyat di Iran berukuran 7.4 magnitud yang melanda pada 1990, mengorbankan 40,000 orang di utara negara itu. - AFP

(Rakyat Iran berkumpul di luar bangunan selepas gempa bumi dirasai di ibu negara, Tehran pada 7 Mei 2020 / AFP)


Tunjuk perasaan ekoran kematian lelaki kulit hitam

OHIO, 2 Julai - Sekumpulan penunjuk perasaan mengadakan bantahan di Akron, sebuah bandar di sini, di Amerika Syarikat susulan kematian seorang lagi lelaki kulit hitam awal minggu ini.Jayland Walker, 25 tahun maut ditembak polis semasa cuba melarikan diri daripada pihak berkuasa.Media tempatan melaporkan berpuluh-puluh tembakan dilepaskan semasa cuba menahan Walker atas kesalahan trafik.

Penunjuk perasaan merancang mengadakan bantahan lebih besar esok berikutan insiden itu.Polis Ohio telah memberikan beberapa keterangan dan berjanji akan mendedahkan rakaman video kamera badan berhubung insiden berkenaan. - AFP


WHO gesa tindakan segera atasi cacar monyet di Eropah

COPENHAGEN, 2 Julai- Pertubuhan Kesihatan Sedunia (WHO) menggesa tindakan segera bagi mencegah penyebaran cacar monyet di Eropah berikutan rantau itu menyaksikan peningkatan kes tiga kali ganda dalam tempoh dua minggu."Hari ini, saya memperhebatkan gesaan supaya kerajaan dan masyarakat sivil meningkatkan usaha... untuk mengelakkan cacar monyet daripada bertapak di kawasan geografi lebih luas."Tindakan segera dan diselaraskan adalah penting dalam mengatasi penularan penyakit yang berterusan," kata Pengarah Wilayah WHO untuk Eropah, Hans Henri Kluge.Sejak awal Mei, lonjakan kes cacar monyet dikesan di luar Afrika Barat dan Tengah yang mana penyakit virus itu bersifat endemik.Sembilan puluh peratus daripada semua kes yang disahkan makmal yang didaftarkan di seluruh dunia atau 4,500 jangkitan dilaporkan di Eropah, kata Kluge.Sebanyak 31 negara dan kawasan kini melaporkan jangkitan dengan Eropah kekal sebagai pusat wabak yang semakin meluas dan risikonya kekal tinggi.Setakat ini WHO tidak menganggap wabak itu sebagai kecemasan kesihatan awam yang membimbangkan dunia tetapi akan meneliti semula status itu tidak lama lagi, katanya.Kebanyakan jangkitan cacar monyet setakat ini dikesan dalam kalangan lelaki yang melakukan hubungan seks dengan lelaki, usia muda dan terutamanya di kawasan bandar, menurut WHO.

Organisasi Pertubuhan Bangsa-Bangsa Bersatu (PBB) itu sedang menyiasat kemungkinan penularan kes daripada aktiviti seksual tetapi mengekalkan punca utama penyakit itu merebak melalui kontak rapat.Cacar monyet dikaitkan dengan cacar, yang membunuh jutaan penduduk dunia setiap tahun sebelum ia dibasmi pada 1980, tetapi mempunyai simptom yang jauh lebih teruk.Penyakit itu bermula dengan demam dan cepat berkembang menjadi ruam dengan pembentukan kudis. Ia biasanya ringan dan kebiasaannya hilang secara spontan selepas dua hingga tiga minggu.Britain mempunyai jumlah kes tertinggi yang dilaporkan setakat ini dengan 1,076 menurut pihak berkuasa United Kingdom (UK) mendahului Jerman (838), Sepanyol (736), Portugal (365) dan Perancis (350), menurut data dari Pusat Pencegahan dan Kawalan Penyakit Eropah.Ketua doktor kesihatan awam London, Kevin Fenton pada Khamis menggesa individu yang mempunyai gejala untuk tidak mengambil bahagian dalam perarakan Pride di ibu negara Britain pada hujung minggu.Pada Jumaat, makmal Denmark, Bavarian Nordic, satu-satunya makmal yang mengeluarkan vaksin berlesen terhadap cacar monyet, mengumumkan penghantaran baharu sebanyak 2.5 juta dos ke Amerika Syarikat (AS).Pihak berkuasa kesihatan AS pada Selasa berkata pihaknya menyegerakan pengedaran 56,000 dos vaksin cacar monyet, lima kali ganda jumlah yang diedarkan setakat ini ke kawasan penularan tinggi sebagai sebahagian daripada peningkatan besar-besaran strategi imunisasi negara.Agensi Ubat Eropah mengumumkan pada Selasa bahawa ia telah mula mengkaji semula vaksin cacar untuk melanjutkan penggunaannya terhadap cacar monyet. - AFP